Sindiket tawar dua dos vaksin RM420 tumpas
24 Jun 2021, 3:29 pm
KUALA LUMPUR – Cucuk dulu baru bayar RM420. Itulah modus operandi yang digunakan sebuah sindiket penjualan vaksin untuk memperdaya orang ramai bagi menerima tawaran itu.
Ahli sindiket akan menghubungi mangsa melalui telefon secara rawak bagi membuat tawaran suntikan dua dos vaksin pada harga tersebut.
Bagaimanapun, taktik itu terbongkar selepas polis berjaya memberkas seorang lelaki dan dua wanita berumur 23 hingga 50 tahun disyaki anggota sindiket yang bekerja sebagai juru jual di syarikat swasta.
Ketua Polis Kuala Lumpur, Datuk Azmi Abu Kassim berkata, siasatan dibuat selepas polis menerima laporan daripada seorang wanita yang bertugas sebagai Pegawai Penyelidik, Badan Bertindak Imunisasi Covid-19 (CITF) yang mendapat maklumat wujud kegiatan penjualan vaksin.
Menurutnya, berdasarkan hasil risikan, sepasukan polis daripada Bahagian Siasatan Jenayah Komersil IPD Putrajaya dan Jabatan Siasatan Jenayah Komersil (JSJK), Ibu Pejabat Polis Kontinjen (IPK) Kuala Lumpur telah membuat serbuan di Putrajaya dan Brickfields serta memberkas tiga individu berkenaan.
“Polis turut merampas enam buah telefon bimbit dan beberapa dokumen bagi membantu siasatan.

“Hasil siasatan yang dijalankan mendapati, sindiket itu akan menghubungi mangsa (orang awam) melalui telefon oleh suspek secara rawak dan menawarkan RM420 bagi dua dos suntikan vaksin Covid-19.
“Mereka turut memberi jaminan bahawa bayaran hanya boleh dibuat selepas suntikan diberikan kepada pelanggan,” ujarnya dalam kenyataan hari ini.
Jelas beliau, Ketua Sekretariat CITF Persekutuan telah mengesahkan bahawa Jawatankuasa Jaminan Akses Bekalan Vaksin Covid-19 (JKJAV) tidak pernah memberi kelulusan kepada mana-mana pihak untuk menjual vaksin Covid-19.
Katanya, kesemua suspek direman selama tiga hari bermula hari ini hingga Sabtu bagi membantu siasatan kes di bawah Seksyen 117 Kanun Prosedur Jenayah (KPJ) dan Seksyen 420/511 Kanun Keseksaan kerana cubaan menipu. – K! ONLINE


Kes rentas negeri catat kompaun tertinggi di Kelantan
Oleh ROSALWANI CHE SOH

24 Jun 2021, 3:23 pm
KOTA BHARU – Kompaun merentas negeri tanpa kebenaran mencatatkan kesalahan paling banyak dikeluarkan oleh Polis Diraja Malaysia Kelantan dalam tempoh enam bulan tahun ini.
Timbalan Ketua Polis Kelantan, Senior Asisten Komisioner Abdullah Muhammad Piah berkata, sebanyak 204 daripada jumlah keseluruhan iaitu 496 kompaun telah dikeluarkan polis bermula 1 Januari hingga semalam merupakan kesalahan merentas negeri tanpa kebenaran.
Katanya, tidak memakai pelitup muka pula mencatatkan kompaun kedua tertinggi dengan 110 kes diikuti kesalahan gagal menyediakan alatan untuk merekod kehadiran di premis perniagaan dengan 69 kes.
“Sebanyak 31 kompaun dikeluarkan ekoran tidak mematuhi penjarakan fizikal, operasi premis melebihi masa (12) dan keluar rumah tanpa alasan (25).
“Selain itu, sebanyak 39 kes melibatkan pelbagai aktiviti terlarang turut dikenakan kompaun dan enam kes lagi membawa lebihan penumpang dalam kenderaan,” katanya di sini hari ini. – K! ONLINE


Pelaburan Risen Energy bakal jana 3,000 peluang pekerjaan
Oleh NOR IDAYU BOSRO

24 Jun 2021, 2:58 pm
PUTRAJAYA – Pelaburan Syarikat Risen Energy Co. Ltd iaitu sebuah syarikat pengeluar kelima terbesar dunia bagi penghasilan solar module selama 15 tahun mulai tahun ini hingga 2035 dijangka akan menjana 3,000 peluang pekerjaan kepada rakyat di negara ini.
Perdana Menteri, Tan Sri Muhyiddin Yassin berkata, syarikat itu juga akan menjalinkan kerjasama dengan universiti atau institusi tempatan dalam menjalankan aktiviti penyelidikan dan pembangunan termasuk pengambilan pelajar untuk latihan industri.
“Saya yakin kehadiran Risen Solar ini akan menjadikan Malaysia sebagai hab pengeluaran berintegrasi bagi produk solar,” katanya dalam satu kenyataan di Facebook rasmi beliau hari ini.
Terdahulu, Perdana Menteri mengadakan mesyuarat secara maya bersama Pengerusi dan Presiden Syarikat Risen Energy, Xie Jian hari ini.
Mesyuarat itu turut disertai Menteri Kanan Perdagangan Antarabangsa dan Industri (MITI), Datuk Seri Mohamed Azmin Ali dan Ketua Pegawai Eksekutif, Lembaga Pembangunan Pelaburan Malaysia (MIDA), Arham Abdul Rahman.
Berpangkalan di Republik Rakyat China, syarikat itu melalui Risen Solar Technology Sdn. Bhd. telah diluluskan Lesen Pengilang dan Galakan Insentif di bawah Pelan Jana Semula Ekonomi Negara (PENJANA) bagi aktiviti reka bentuk, pembangunan dan pengilangan solar cells dan solar modules di Malaysia dengan jumlah pelaburan sebanyak RM42.2 bilion.

Perdana Menteri berkata, pelaburan syarikat Risen Energy itu merupakan satu kejayaan besar buat negara sekali gus menunjukkan keupayaan pengurusan ekonomi Malaysia ketika dunia sedang bergelut dengan cabaran pandemik Covid-19.
Beliau berkata, trend kemasukan berterusan pelaburan asing berimpak tinggi itu tentunya menyuntik lebih keyakinan dalam kalangan komuniti pelabur luar terhadap prospek pemulihan ekonomi Malaysia selari dengan aspirasi Pelan Pemulihan Negara. -K! ONLINE


Nampak ‘baby bump’, Neelofa hamil?
Oleh KOSMO!

25 Jun 2021, 7:49 pm
PETALING JAYA – Jika sudah namanya Neelofa, apa sahaja dilakukannya pasti akan mengundang perhatian ramai.

Terbaharu, selebriti berniqab itu menarik perhatian ramai menerusi sekeping gambar berjubah yang menampakkan bentuk badan agak berisi seperti wanita yang sudah berbadan dua.
Dakwaan tersebut timbul selepas akaun Instagram bisnes milik Neelofa dan suaminya Haris Ismail, @Markaztijaari memuat naik sekeping gambar mereka berdua.
Menerusi foto yang memaparkan bekas pengacara MeleTOP itu disisinya suaminya, Neelofa yang menyarung jubah berwarna coklat menuai pujian ramai.
Tidak terhenti di situ, terdapat juga yang mengatakan penampilan selebriti berusia 32 tahun itu sudah menampakkan ‘baby bump’, sementelah sudah lebih tiga bulan bergelar isteri.
“Baby bump. Alhamdulillah jika betul,” tulis seorang pengguna Instagram.

“Wah, nampak maca  pregnant (mengandung),” celah seorang lagi pengikut.
Komen tersebut turut disambut beberapa peminat lain yang menyifatkan busana jenama berkenaan sesuai untuk dipakai wanita hamil.
“Alhamdulillah, cantik. Cantiknya Neelofa. Berisi tu,” tulis seorang pengikut.
Ura-ura pemilik empayar jenama Naelofar itu hamil telah hangat diperkatakan sejak bulan lalu selepas dia meletakkan ‘tag’ nama suaminya pada bahagian perut dalam sekeping foto yang dimuat naik pada hari raya Aidilfitri lalu.
Sehingga kini, masih tiada sebarang pengesahan atau penafian dikeluarkan daripada pelakon drama Suri Hati Mr. Pilot itu mahupun suaminya.
Neelofa dan Haris atau lebih dikenali sebagai PU Riz bernikah dalam sebuah majlis penuh eksklusif di hotel terkemuka di ibu negara pada 27 Mac lalu.
Sebelum ini, Haris pernah berhasrat mahu segera menimang cahaya mata dan memiliki zuriat yang bakal menjadi mujtahid akhir zaman atau ahli agama hasil ikatan sucinya bersama pengacara Next To Neelofa itu. – K! ONLINE


Panggilan tidak berjawab bongkar kematian warga emas
Oleh NUR ALINA HASSAN

25 Jun 2021, 9:33 pm
MUAR- Kegagalan ahli keluarga menghubungi seorang warga emas yang menetap bersendirian di Bakri Batu 3, di sini terjawab apabila dia ditemukan mati di kediamannya, petang hari ini.
Dalam kejadian pada pukul 3.05 petang itu, mangsa dikenali sebagai Toh Chong, 68, ditemui mati setelah adiknya membuat laporan berikutan bimbang panggilan telefonnya tidak dijawab.
Komander Operasi dari Balai Bomba dan Penyelamat Muar, Pegawai Bomba Kanan II Misholifadzil Mohammad berkata, mangsa dipercayai meninggal dunia tidak lebih 24 jam.
“Adik mangsa yang tinggal berhampiran telah datang ke rumah abangnya untuk memeriksa keadaan mangsa kerana khuatir abangnya masih bujang dan tinggal seorang diri.
“Setiba di tempat kejadian, pengadu berusaha menghubungi sekali lagi abangnya sebelum mendengar deringan telefon dari dalam kediaman.
“Ekoran bimbang, adik mangsa menghubungi bomba untuk bantuan membuka pintu yang terkunci,” katanya dalam satu kenyataan di sini hari ini. -K! ONLINE


Nor Albaniah tak malu telefon penerbit tanya ‘job’
Oleh HANISAH SELAMAT

25 Jun 2021, 8:11 pm
PETALING JAYA: Aktres senior, Nor Albaniah Raffie tidak kisah meletakkan ego ke tepi apabila sanggup menghubungi penerbit drama bagi bertanyakan peluang lakonan.
Kata pelakon berusia 50 tahun itu, memikirkan situasi semasa yang serba mencabar kini sehingga menyebabkan ramai orang berdepan masalah kewangan mendorongnya bergerak pantas mencari ruang.
“Ketika aktiviti penggambaran boleh dijalankan, saya masih meneruskan rutin menghubungi penerbit dan rumah produksi untuk bertanya jika ada watak bersesuaian.
“Soal bayaran pula terpulang kepada mereka untuk pertimbangkan tetapi saya yakin pihak berkenaan akan menawarkan bayaran bersandarkan kadar semasa.
“Daripada saya duduk saja menanti peluang, saya tak kisah pun andai dikata meminta-minta sebab saya mahu bekerja, bukannya memilih watak atau bayaran.
“Lagi pun tiada apa yang perlu dimalukan tambahan pula bidang lakonan ini sahaja periuk nasi saya,” katanya,” katanya kepada Kosmo! Online.

Menginjakkan kaki ke dunia lakonan seawal usia 19 tahun, pelakon tinggi lampai ini menginjak ke arena hiburan pada usia 19 tahun selepas dilamar Ahmad Fauzee untuk membintangi filem Kolej 56.
Antara filem lain yang ditunjanginya termasuk Adik, Main-main Hantu, Warna-warna Hati, Queen Control, Kekasih Awal dan Akhir, KL Wangan serta TownMall.
Tambah ibu tunggal itu, selepas kehilangan suami pada tahun 1994, dia sudah biasa bekerja bagi menampung kehidupan dia dan anak perempuannya yang kini sudah mencecah 27 tahun.
Namun pada masa sama aktres yang selesa disapa Albaniah itu bersyukur mendapat sokongan padu keluarga hingga membolehkannya terus bertahan.
“Mungkin orang kata saya boleh tarik nafas lega sebab anak sudah besar selain punya keluarga terdekat yang sentiasa ada di sisi ketika susah dan senang.
“Tetapi sampai bila saya perlu bergantung kepada orang lain? Pada usia ini pun saya masih mampu mencari rezeki, jadi kenapa perlu berpeluk tubuh?
“Kami ada bil bulanan yang perlu dilunaskan, serta punya komitmen bayaran untuk perkara lain,” katanya yang kali terakhir beraksi dalam televisyen menerusi drama bersiri Scammer.
Ditanya mengenai kehidupannya ketika musim ‘lockdown’ yang memaksa kerja penggambaran dihentikan, katanya sikap berhemat sedikit sebanyak membantunya mengatur kewangan.
“Boleh dikatakan ramai tiada kerja dan hilang punca pendapatan. Saya sendiri tidak terkecuali kerana tiada wang masuk, sebaliknya hanya menggunakan simpanan yang ada.
“Mungkin sejak dulu saya bukan jenis yang suka membazir beli barang mewah, makan tempat mahal atau membazir untuk perkara tak perlu.
“Malah dalam Instagram pun orang cuma nampak saya bekerja. Itu yang dapat saya kongsi di media sosial sebab bagi saya tidak perlu orang tahu saya susah atau senang.
“Jadi biarlah begini, terus bersederhana. Namun saya harap keadaan kembali pulih seperti dulu supaya kami termasuk rakan kru yang turut berdepan kesulitan dapat cari makan semula,” katanya.


[KEMASKINI] Lemas: Seorang lagi mangsa selamat
Oleh KHAIRUL MOHD. ALI

25 Jun 2021, 9:27 pm
JOHOR BAHRU – Seorang lagi kanak-kanak yang dikhuatiri lemas dalam satu kejadian di sebuah longkang berhampiran Masjid Taman Cendana, Pasir Gudang di sini disahkan selamat.
Ketua Polis Daerah Seri Alam, Superintendan Mohd. Sohaimi Ishak berkata, kanak-kanak itu sebelum ini turut dikhuatiri lemas selepas seorang rakannya yang berusia 13 tahun terjatuh ke dalam longkang ketika mereka sedang bermain bersama-sama.
Katanya, maklumat daripada orang awam memaklumkan kanak-kanak itu tidak terjatuh dan telah dibawa ke tempat selamat oleh penduduk taman berkenaan.
“Oleh yang demikian, dalam kejadian itu hanya dua orang yang dilaporkan lemas iaitu seorang kanak-kanak lelaki berusia 13 tahun dan seorang lelaki berusia 32 tahun.
“Kanak-kanak itu lemas selepas terjatuh ke dalam longkang sedalam dua meter itu ketika sedang bermain bersama rakannya di kawasan sekitar.
“Manakala lelaki berusia 32 tahun itu lemas selepas bertindak terjun ke dalam longkang dalam cubaan untuk menyelamatkan kanak-kanak itu,” katanya dalam satu kenyataan di sini hari ini.

Mangsa yang meninggal dunia dikenali sebagai Mohd Asraf Mohd. Hisham Tan, 32, dan Mohd. Johan Akmal Jamil, 13.
Mohd. Asraf
Tambah Mohd. Sohaimi lagi, susulan laporan itu, operasi mencari dan menyelamat yang digerakkan sebelum ini ditamatkan pada pukul 6.50 petang.
“Mayat kedua-dua mangsa telah dibawa ke Hospital Sultanah Aminah (HSA) untuk tindakan bedah siasat,” ujarnya.
Terdahulu, polis menerima laporan daripada seorang pengadu memaklumkan berhubung kejadian itu pada pukul 4.12 petang.-K! ONLINE


Gajah kempunan mengawan bunuh 16 penduduk kampung
Oleh KOSMO!

25 Jun 2021, 9:34 pm
NEW DELHI – Seekor gajah jantan menyerang dan membunuh 16 penduduk kampung sejak dua bulan lalu selepas haiwan itu disingkirkan kawanannya dipercayai kerana ‘kelakuan buruk dan persaingan dengan gajah jantan lain’, lapor akhbar Daily Mail semalam.
Gajah dipercayai berusia antara 15 hingga 16 tahun itu naik minyak di daerah Santhal Pargana, negeri Jharkhand selepas terpisah daripada 22 ekor gajah lain.
“Ia dipercayai  mahu mengawan dan disingkirkan akibat kelakuan buruk dan persaingan seksual dengan gajah jantan lain.
“Kami sedang mengkaji kelakuannya. Sebuah pasukan terdiri daripada 20 anggota sedang cuba mengesan gajah itu kerana keutamaan kami ketika ini adalah untuk melindunginya,” kata pegawai perhutanan,  Satish Chandra Rai kepada AFP.
Haiwan itu yang dipercayai sedang dalam perjalanan untuk kembali kepada kawanannya.
Selasa lalu, ia telah mengangkat tubuh sepasang warga emas dengan menggunakan belalainya dan menghempas mereka sehingga mati pada waktu subuh.

Satish berkata, haiwan itu hanya membunuh manusia yang menghalang, berada terlalu dekat dengannya atau cuba memprovokasinya dengan merakam  gambar.
“Ia tidak memecah masuk rumah penduduk kampung atau menyerang orang awam. Kami mahu melihat jika ia diterima semula oleh kawanannya.
“Jika tidak, maksudnya ia telah membuktikan bahawa ia merupakan ‘gajah nakal’,” katanya.
India mempunyai populasi gajah liar Asia sebanyak 30,000 ekor dan sejak kebelakangan ini,  terdapat banyak kes pembunuhan gajah oleh penduduk kampung. -Agensi


Kerajaan timbang semua cadangan termasuk lanjutan i-Sinar, i-Lestari
Oleh MOHD. HUSNI MOHD. NOOR

25 Jun 2021, 8:38 pm
PUTRAJAYA – Kerajaan sentiasa mempertimbangkan semua cadangan dan permintaan yang dikemukakan oleh rakyat termasuk perlanjutan program i-Sinar dan i-Lestari.
Menteri Kewangan, Tengku Datuk Seri Zafrul Tengku Abdul Aziz berkata, dia telah bermesyuarat dengan Ketua Pegawai Eksekutif Kumpulan Wang Simpanan Pekerja (KWSP), Datuk Seri Amir Hamzah serta pengurusan kanan KWSP bagi memperhalusi bantuan  bersesuaian untuk Pelan Pemulihan Negara.
Beliau berkata, kerajaan sentiasa memahami dan bersimpati dengan kesukaran yang dihadapi rakyat.
“Bercakap tentang Pelan Pemulihan Negara (PPN), kami juga sedar bahawa anda (rakyat) memerlukan bantuan bagi mengharungi Fasa 1 dan fasa-fasa seterusnya pelan ini,” katanya dalam kenyataan di Facebook rasminya hari ini.
Tengku Zafrul berkata, kerajaan akan cuba untuk mencari penyelesaian yang mampu memenuhi keperluan semua pihak.
Beliau berkata, dia sendiri secara peribadi mempunyai kenalan dan saudara yang memohon i-Lestari dan i-Sinar dalam menghadapi cabaran masa ini.

Bagaimanapun, katanya, ada juga pencarum dan pengulas ekonomi yang mengkritik kerajaan kerana mereka tidak mahu dividen dan simpanan hari tua rakyat tergugat disebabkan kerajaan membenarkan pengeluaran secara besar-besaran. -K! ONLINE


Gadis nyaris lemas jatuh jambatan
Oleh MOHD SYALMIZI HAMID

25 Jun 2021, 9:44 pm
GEORGE TOWN – Seorang gadis berusia 24 tahun nyaris lemas sebelum diselamatkan nelayan selepas jatuh ke dalam laut dari Jambatan Sultan Abdul Halim Mu’adzam Shah di Kilometer 14.1 dekat Batu Maung di sini hari ini.
Menurut jurucakap Jabatan Bomba dan Penyelamat negeri pihaknya menerima panggilan kecemasan kira-kira pukul 7.15 malam berhubung kejadian itu.
Beliau berkata, bomba yang tiba di lokasi kejadian mendapati sebuah kereta jenis Proton Wira berhenti di bahu jalan di atas jambatan dalam keadaan pintu terbuka.
“Mangsa dipercayai telah terjun ke dalam laut, namun diselamatkan oleh nelayan yang berada dibawah jambatan berdekatan dengan tiang (nombor) 81.
“Terdapat barang peribadi dipercayai milik mangsa yang ditinggalkan di dalam kereta itu,” katanya kepada pemberita hari ini.
Beliau berkata, gadis tersebut kemudiannya dibawa ke Jeti Pangkalan Polis Marin Batu Uban di sini sebelum diserahkan kepada pihak polis.— K! ONLINE


Budak tujuh tahun sendirian jaga ibu murung
Oleh KOSMO!

25 Jun 2021, 7:42 pm
JAKARTA – Seorang budak perempuan berumur tujuh tahun tidak bersekolah kerana perlu menjaga ibunya yang mengalami penyakit kemurungan, lapor portal berita SuaraJabar hari ini.
Kanak-kanak tersebut,  Sinta Murni tinggal di  Desa Kroya, Kabupaten Indramayu.
Masanya digunakan untuk menjaga dan memenuhi keperluan ibunya, Nani, 37,  termasuk makan dan minum.
Sinta juga tidak tahu di mana bapanya berada.
Dia dan ibunya tinggal berdua di rumah mereka yang daif. Rumah umpama pondok usang tersebut berukuran sekitar 4 x 5 meter.
Dinding rumah itu hanya satu perempat bahagiannya dibina daripada bata, manakala bakinya adalah bambu. Kediaman mereka juga berlantaikan  tanah. Ibu dan anak itu tidur hanya beralaskan tikar.

Sinta dan Nani kerap dibantu oleh jiran tetangga yang memberikan makanan kepada mereka. Sesekali, Nani keluar mencari barang kitar semula untuk dijual.
Kadang-kadang  Sinta pula keluar mencari makanan untuk mengisi perut mereka. Seorang pegawai masyarakat, Adi Wijaya berkata, daripada maklumat yang diperolehnya, Nani menikah secara agama dan tidak pernah mendaftarkan pernikahan tersebut di  pejabat agama.
Nani dan suaminya kemudian dikurniakan tiga orang anak. Dua anak mereka dibawa pergi oleh suaminya, manakala Sinta tetap tinggal bersama ibunya.
Kehidupan harian mereka sukar dan serba kekurangan.
Keadaan mereka semakin daif sejak ibunya mengalami kemurungan beberapa tahun lalu sehingga tidak berupaya  mengurus anak dan mencari nafkah.
Nani dan Sinta selama ini tidak memiliki dokumen kependudukan apapun. Hal itulah yang membuat keduanya tergendala dalam menerima program bantuan pemerintah.
Sementara itu, ketika ditanya sama ada dia  ingin bersekolah, Sinta mengaku sangat menginginkannya.
“Saya ingin ke sekolah seperti kanak-kanak lain. Saya bercita-cita menjadi seorang doktor,” kata Sinta.
Menurutnya, dia mahu menjadi doktor untuk  merawat  dan membahagiakan ibunya. Agensi


UPSI tawar akses perpustakaan digital percuma
Oleh MOHAMAD HAFIZI BIN MOHD SAID

25 Jun 2021, 8:35 pm
TANJUNG MALIM – Universiti Pendidikan Sultan Idris (UPSI) menawarkan akses percuma semua kandungan digital yang terdapat di dalam perpustakaan mayanya, UPSI Digital Repository (UDRep) kepada orang ramai.
Pemangku Ketua Pustakawan, Noriha Muhammad berkata, perkhidmatan perpustakaan digital berkenaan diberikan kepada bukan sahaja mahasiswa malah masyarakat sepanjang tempoh Perintah Kawalan Pergerakan (PKP) 3.0.
Menurut beliau, kekangan pembelajaran dalam tempoh pandemik Covid-19 mendorong Perpustakaan Tuanku Bainun (PTB) UPSI menyediakan kemudahan perkhidmatan berkenaan.
“Semua pelajar universiti malah orang awam kini boleh mengakses secara percuma semua kandungan digital yang terdapat di dalam UDRep sepanjang tempoh PKP 3.0.
“Sehingga kini terdapat sebanyak 4,297 judul terdiri daripada tesis pelajar siswazah dan PhD, artikel jurnal, hasil penyelidikan pensyarah, seksyen buku, kertas persidangan, buku, laporan tahunan dan projek tahun akhir,” katanya dalam satu kenyataan di sini tadi. -K! ONLINE


89.4 peratus panggilan berkait isu psikologi
Oleh SITI A'ISYAH SUKAIMI

25 Jun 2021, 9:24 pm
PUTRAJAYA – Sebanyak 122,328 panggilan diterima menerusi Talian Bantuan Sokongan Psikososial bermula 1 Januari hingga 18 Jun dengan 89.4 peratus atau 109,806 panggilan berkait rapat dengan isu-isu psikologi kesan daripada pelbagai masalah sosial.
Ketua Pengarah Kesihatan, Tan Sri Dr. Noor Hisham Abdullah berkata, ia meliputi kehilangan punca pekerjaan dan pendapatan, hilang tempat bergantung, pergaduhan antara ahli keluarga dan masalah rumah tangga (pertengkaran, perpisahan, penceraian) serta penderaan (emosi dan fizikal).
Menurutnya, Talian Bantuan Sokongan Psikososial yang diwujudkan sejak 25 Mac tahun lalu mendapati, kebanyakan pemanggil memerlukan sokongan emosi dan kaunseling.
“Sepanjang pandemik Covid-19 terutama ketika Perintah Kawalan Pergerakan (PKP) berlaku, masyarakat sememangnya terkesan dari segi emosi dan kesihatan mental.
“Tekanan tidak hanya dialami oleh kakitangan di sektor awam dan petugas kesihatan atau petugas barisan hadapan, tetapi turut dirasai oleh golongan lain dalam kalangan masyarakat,” katanya dalam satu kenyataan akhbar di sini hari ini. -K! ONLINE


Dua mati lemas dibawa arus deras
Oleh KHAIRUL MOHD. ALI

25 Jun 2021, 7:24 pm
JOHOR BAHRU – Usaha murni seorang lelaki untuk menyelamatkan dua kanak-kanak yang terjatuh dalam longkang berhampiran Masjid Taman Cendana, Pasir Gudang, di sini berakhir tragedi apabila dia turut lemas.
Dalam kejadian pada pukul 4.12 petang itu, mangsa yang berusia 32 tahun ditemui lemas bersama seorang remaja lelaki berusia 13 tahun.
Ketua Polis Daerah Seri Alam, Superintendan Mohd. Sohaimi Ishak berkata, seorang lagi rakan kepada mangsa lemas yang dianggarkan berusia sembilan tahun masih dicari.
“Polis menerima laporan terdapat tiga orang termasuk dua kanak-kanak terjatuh ke dalam longkang dan dibawa arus deras pada pukul 4.12 petang.
“Saksi awam memaklumkan mereka bermain di sekitar longkang itu sebelum terjatuh. Seorang lelaki kemudian terjun ke dalam longkang untuk menyelamatkan mereka.
“Lelaki yang berusia 32 tahun itu juga dibawa arus deras,” katanya dalam kenyataan di sini hari ini.

Tambahnya, longkang itu dianggarkan sedalam dua meter.
“Operasi mencari dan menyelamat kesemua mangsa terus digerakkan dan sehingga pukul 6 petang hari ini dengan dua mangsa telah ditemui.
“Perkembangan terkini memaklumkan hanya seorang kanak-kanak yang terjatuh longkang bagaimanapun usaha mencari kanak-kanak itu sedang dijalankan,” ujarnya.-K! ONLINE


PKPD Kampung Segambut, Jalan Kubur bermula esok
Oleh ZULKIFLI MANZOR

25 Jun 2021, 7:01 pm
PETALING JAYA – Kampung Segambut Dalam di Segambut dan Jalan Kubur di Pantai Dalam di ibu negara dikenakan Perintah Kawalan Pergerakan Diperketatkan (PKPD) bermula esok sehingga 9 Julai 2021.
Menteri Kanan (Pertahanan), Datuk Seri Ismail Sabri Yaakob berkata, langkah itu diambil berikutan Kementerian Kesihatan Malaysia (KKM) melaporkan berlaku peningkatan ketara kes positif Covid-19 dalam masa yang singkat di kawasan berkenaan.
“Sebanyak 78 kes positif direkodkan daripada 646 saringan di Kampung Segambut, manakala sebanyak 53 kes positif dilaporkan hasil ujian saringan ke atas 79 orang di Jalan Kubur.
“Pelaksanaan PKPD ini untuk memudahkan KKM melaksanakan saringan secara bersasar ke atas penduduk terlibat dan seterusnya mengekang penularan Covid-19 ke kawasan lain,” katanya dalam satu kenyataan media hari ini. -K! ONLINE


Dua kilang, 11 premis langgar SOP diarah tutup
Oleh ZULKIFLI MANZOR

25 Jun 2021, 6:58 pm
PETALING JAYA – Sebanyak dua kilang dan 11 premis perniagaan diarahkan tutup semalam kerana melanggar Prosedur Operasi Standard (SOP) bagi membendung penularan wabak Covid-19.
Menteri Kanan (Pertahanan), Datuk Seri Ismail Sabri Yaakob berkata, kesalahan dilakukan kilang dan premis terbabit dikesan hasil pemeriksaan dilakukan oleh Pasukan Khas Operasi Pematuhan.
“Seperti yang diumumkan beberapa hari lepas, kerajaan akan mempertingkatkan penguatkuasaan dari segi pemeriksaan ke atas kilang dan premis perniagaan kerana terlalu banyak pelanggaran SOP yang telah diwartakan.
“Secara kumulatif Pasukan Khas Operasi Pematuhan telah melaksanakan 97,560 pemeriksaan dan `snap check’ Covid-19 di seluruh negara dengan jumlah kekuatan anggota 21,248.
“Pada 24 Jun 2021, pasukan itu melaksanakan 1,716 pemeriksaan ke atas kilang dan 11,417 premis perniagaan. Dua kilang dan 11 premis telah diarahkan tutup,” katanya dalam satu kenyataan media hari ini. -K! ONLINE


5,000 fakir miskin sementara di Selangor
Oleh MOHAMAD NAUFAL MOHAMAD IDRIS

25 Jun 2021, 7:09 pm
KUALA SELANGOR- Lembaga Zakat Selangor ( LZS ) mengesan 5,000 orang fakir miskin sementara sepanjang Perintah Kawalan Pergerakan ( PKP ) 3.0 .
Ketua Pegawai Eksekutif LZS, Saipolyazan M. Yusop berkata, pengesanan itu berdasarkan permohonan bantuan diterima pihaknya daripada kelompok individu yang terjejas dan Bantuan Alternatif Insan Terkesan diperkenalkan bagi membantu mereka.
“Kita akan beri bantuan selama enam bulan kepada mereka ini.
“Sekiranya golongan ini masih lagi menghadapi masalah itu selepas tempoh tersebut, LZS akan mendaftarkan mereka sebagai golongan fakir miskin “katanya ketika ditemui selepas majlis penyerahan kerusi roda kepada Hospital Universiti Teknologi Mara (UiTM) Kampus Puncak Alam, di sini, hari ini.
Dalam majlis tersebut, sebanyak 20 buah kerusi roda disumbangkan LZS kepada hospital tersebut bagi kegunaan penerima vaksin Covid-19 yang uzur. -K! ONLINE


Poster PKP dilanjutkan palsu
Oleh SITI AMINAH MOHD YUSOF

25 Jun 2021, 7:27 pm
PETALING JAYA – Majlis Keselamatan Negara (MKN) menafikan mengeluarkan poster pengumuman berhubung pelanjutan Perintah Kawalan Pergerakan (PKP) yang disebarkan secara meluas melalui pelbagai aplikasi media sosial hari ini.
MKN dalam satu kenyataan memberitahu, pihaknya tidak pernah menghasilkan atau membuat hantaran di mana-mana platform rasmi MKN, Jabatan Perdana Menteri berkaitan poster tersebut.
“Berhenti menyebarkannya. Pastikan sahih, baru kongsi,” kata kenyataan tersebut hari ini. -K! ONLINE


Sahabudin dilantik Pengarah Jabatan Logistik dan Teknologi baharu
25 Jun 2021, 6:35 pm
PETALING JAYA – Datuk Sahabudin Abd. Manan kini dilantik sebagai Pengarah Jabatan logistik dan Teknologi, Bukit Aman berkuat kuasa 1 Julai ini.
Menurut Superintendan Komunikasi Korporat Urusetia Ketua Polis Negara (KPN), Superintendan Skandaguru Anandan, Sahabudin sebelum ini memegang jawatan Ketua Polis Pulau Pinang.
“Tempatnya pula akan diganti oleh Datuk Mohd. Shuhaily Mohd. Zain yang sebelum ini memegang jawatan Timbalan Pengarah Cawangan Khas E1, Bukit Aman,” katanya dalam satu kenyataan di sini hari ini. – K! ONLINE


Bertenang, vaksin Covid-19 tiba tidak lama lagi
Oleh NORHAYATI YAHAYA

25 Jun 2021, 7:05 pm
KLANG – Rakyat di negara ini diminta bertenang sementara menunggu bekalan tambahan vaksin tiba di Malaysia tidak lama lagi.
Menteri Penyelaras Program Imunisasi Covid-19 (PICK), Khairy Jamaluddin berkata, ketika banyak pihak termasuk barisan menteri dalam sektor-sektor masing-masing meminta bekalan vaksin.
Bagaimanapun, katanya, semua pihak perlu tahu bahawa kesemua sasaran pemberian vaksin adalah berdasarkan pada perbekalan yang ada.
“Bertenang, bekalan akan sampai nanti. Saya tidak simpan mana-mana vaksin sebaliknya terus dihantar sebaik sampai.
“Kita dapat pelepasan lot (vaksin) dari Bahagian Regulatori Farmasi Negara (NPRA), kita akan terus hantar pada negeri-negeri dan pusat pemberian vaksin (PPV) kita.
“Kita punya kadar penggunaan vaksin kini 90 peratus. 100 vaksin sampai, 90 akan diguna dalam tempoh beberapa hari. 10 tu ‘buffer’ sikit untuk janji temu akan datang,” katanya pada sidang akhbar selepas mengadakan lawatan ke Pusat Pemberian Vaksin (PPV) Sektor Pengangkutan (Maritim) di Dewan Kelab Sukan LPK, di sini hari ini. -K! ONLINE


Sindiket judi online hanya bertahan tiga hari
Oleh EDDY AQMAL MOHAMED HAMIDI

25 Jun 2021, 6:38 pm
SERDANG – Satu sindiket yang baru tiga hari menjalankan aktiviti perjudian online termasuk pertaruhan Kejohanan Bola Sepak Eropah (Euro) digempur polis dalam serbuan di sebuah pangsapuri di Suria Perdana di sini pada Isnin lalu.
Ketua Polis Daerah Serdang, Asisten Komisioner A. A. Anbalagan berkata, serbuan pukul 9 malam itu dibuat sepasukan polis dari Jabatan Siasatan Jenayah, Ibu Pejabat Polis Daerah (IPD) Serdang susulan maklumat awam dan risikan yang dijalankan.
“Menerusi serbuan itu, kita menahan lapan warga tempatan termasuk dua wanita dan seorang lelaki warga China berusia 16 hingga 29 tahun.
“Pasukan serbuan turut merampas satu unit modem, 77 buah telefon bimbit, tiga komputer riba dan satu tablet yang kemudiannya diserahkan kepada Bahagian Forensik bagi tujuan analisa,” katanya pada sidang akhbar di IPD Serdang di sini hari ini.
Menurut Anbalagan, sindiket itu menyasarkan kaki judi di dalam dan luar negara menerusi aplikasi LINE serta laman web perjudian.
Semakan mendapati mereka mampu mengaut keuntungan sehingga RM100,000 sehari.

“Siasatan awal mendapati tiada sebarang penglibatan kongsi gelap. Mereka yang ditahan merupakan pekerja yang ditawarkan pekerjaan menerusi Facebook dengan upah RM3,000 hingga RM3,500 sebulan.
“Dua daripada mereka memiliki rekod jenayah manakala lelaki warga China pula memiliki visa pelawat yang tamat tempoh,” ujar beliau.
Kes disiasat di bawah Seksyen 4(1)(g) Akta Rumah Judi Terbuka 1953 dan Akta Pertaruhan 1953. – K! ONLINE


Lelaki penggal, tendang kepala kenalan seperti bola sepak
Oleh KOSMO!

25 Jun 2021, 7:30 pm
BANDAR RAYA MEXICO – Seorang gelandangan dihadapkan ke sebuah mahkamah di Mexico kerana tuduhan memancung seorang kenalannya di sebuah taman sebelum menjadikan kepala mangsa sebagai bola sepak, lapor laman berita Metro UK semalam.
Joel Arciniega-Saenz, 25, ditahan selepas dia mengaku membunuh James Garcia, 51, di Taman Apodaca Park, New Mexico.
Polis bergegas ke taman tersebut Ahad lalu selepas menerima aduan tentang penemuan mayat  tanpa kepala di jalan raya sebelum menemui Arciniega-Saenz bersama sebilah pisau dan kesan darah yang sudah kering pada tangannya.
Garcia dipenggal dan ditikam beberapa kali. Jarinya juga dipenuhi dengan darah.
Arciniega-Saenz memberitahu polis bahawa dia, Garcia dan isteri Garcia menghabiskan masa bersama selama empat hari sebelum insiden itu.
Suspek mendakwa telah tertidur dan sebaik tersedar, dia dan isteri mangsa mendapat tahu bahawa Garcia telah melarikan diri bersama semua barang kepunyaan mereka.

Arciniega-Saenz kemudian meminta Garcia untuk mengaku kesalahannya sebelum mengambil sebilah pisau yang digunakan untuk menikam mangsa beberapa kali.
Suspek kemudian membawa tubuh mangsa ke atas jalan dan ‘bermain bola sepak dengan kepala Garcia’. Dia mendakwa telah menendang kepala itu ke arah 14 buah kenderaan.
Arciniega-Saenz mempunyai rekod jenayah sebelum ini termasuk jenayah vandalisme di sebuah kedai kopi di Las Cruces, namun dibebaskan dengan ikat jamin. -Agensi


Datuk, adik didakwa buat tuntutan palsu
Oleh NUZULSHAM SHAMSUDDIN

25 Jun 2021, 7:37 pm
KUALA LUMPUR  – Seorang pemilik syarikat bergelar Datuk dan adiknya mengaku tidak bersalah di Mahkamah Sesyen di sini hari ini atas 52 pertuduhan berhubung tuntutan palsu pembekalan minyak masak bernilai RM1.57 juta, dua tahun lalu.
Tertuduh, Datuk Mohd. Farid Mohamad Ali, 42, yang merupakan pemilik syarikat pembungkusan minyak masak subsidi dan adiknya, Mohd. Fadhil, 38, membuat pengakuan itu di hadapan Hakim Izralizam Sanusi.
Mohd. Farid didakwa memberi Penyata Tuntutan Bayaran Bantuan Kewangan Kepada Kilang Penapis/Pembungkus Minyak Masak Sawit Tulen yang mengandungi butiran palsu kepada staf Kementerian Perdagangan Dalam Negeri dan Hal Ehwal Pengguna (KPDNHEP) bernilai RM1.57 juta.
Kesalahan dilakukan di pejabat bahagian Subsidi dan Bekalan, Cawangan Analisa Perakaunan Industri, Bahagian Perdagangan Dalam Negeri, KPDNHEP Putrajaya pada Januari 2019 hingga Mac 2020.
Pendakwaan dibuat mengikut Seksyen 18 Akta Suruhanjaya Pencegahan Rasuah Malaysia (SPRM) 2009.
Sementara itu, Mohd. Farid pula mengaku tidak bersalah atas 52 pertuduhan pilihan memalsukan invois dan dokumen penghantaran yang terkandung dalam Pernyata Tuntutan Bayaran Kewangan kepada kilang sama dengan niat supaya dokumen palsu tersebut digunakan untuk menipu.

Bagi kesalahan itu, tertuduh didakwa mengikut Seksyen 468 Kanun Keseksaan.
Mohd. Farid juga turut mengaku tidak bersalah menerima wang RM192,433 daripada akaun Hong Leong Bank milik KPDNHEP yang merupakan hasil aktiviti haram ke akaun Bank Islam milik Syarikat Temasek Growth Sdn. Bhd. yang mana dia merupakan pengawalnya.
Dalam pada itu, Mohd. Fadhil pula didakwa atas 52 pertuduhan bersubahat dengan Mohd Farid untuk melakukan kesalahan sama, di tempat dan tarikh sama, mengikut Seksyen 18 Akta SPRM 2009 dibaca bersama Seksyen 28(1)(c) akta sama.
Mohd. Fadhil turut mengaku tidak bersalah atas 52 pertuduhan pilihan bersubahat dengan adiknya memalsukan dokumen sama.
Mahkamah membenarkan Mohd. Farid diikat jamin RM150,000 bagi kesemua pertuduhan dan RM100,000 terhadap Mohd. Fadhil. -K!ONLINE


Ibu kumpul ratusan patung orang kerdil di halaman rumah
Oleh KOSMO!

25 Jun 2021, 6:35 pm
LONDON – Seorang ibu mengumpul beratus-ratus patung orang kerdil dinamakan gnome selama 30 tahun dan menempatkannya di serata tempat di halaman rumahnya sehingga menjadi tarikan penduduk  setempat, lapor akhbar The Sun kelmarin.
Anne Yeomans, 60, berkata, bermula dengan hanya mempunyai sebuah patung kerdil arnab, minatnya itu semakin lama semakin mendalam sehingga menjadi satu koleksi yang besar.
“Saya amat sukakan koleksi-koleksi ini. Ia adalah kebanggaan saya.
“Orang menganggap perhiasan itu aneh. Saya rasa sesiapa sahaja yang melalui jalan ini akan tertarik kepadanya termasuk pekerja penghantaran,” ujarnya.
Tambah Yeoman, disebabkan keunikan patung-patung kerdilnya itu, orang ramai turut bermurah hati dan mendermakan wang syiling yang diletakkan pada dinding rumahnya.
Sumbangan tersebut telah berjaya mencecah sehingga ribuan pound yang digunakan untuk kebajikan kanak-kanak.

“Mereka berkata mereka ingin melakukan sumbangan derma,” katanya.
Disebabkan patung kerdil tersebut, Yeoman dikenali dalam kalangan penduduk setempat sebagai Puan Gnome-ans. – AGENSI


Pesohor TikTok ‘gila like’ rampas telefon bimbit diberikan kepada kanak-kanak
Oleh KOSMO!

25 Jun 2021, 5:30 pm
KYIV, UKRAINE – Gara-gara ingin mendapatkan jumlah ‘like’ yang tinggi, seorang pesohor media sosial tergamak membuat kandungan palsu dan merampas semula telefon bimbit yang kononnya ‘dihadiahkan’ kepada seorang kanak-kanak sejurus selepas rakaman selesai, lapor akhbar The Sun semalam.
Dalam kejadian tersebut, Alexander Voloshin merancang untuk menghasilkan kandungan TikTok yang menyentuh perasaan sambil menghampiri seorang kanak-kanak dengan ibunya yang sedang berjalan.
Dia kemudiannya ‘menghadiahkan’ sebuah telefon bimbit kepada kanak-kanak tersebut sambil merakam aksi ‘pemurahnya’ itu.
Sebaik sahaja rakaman tamat, dia meminta semula telefon bimbit tersebut sambil tindakannya itu dirakam oleh ibu kanak-kanak berkenaan.
Wanita itu yang terkejut dengan perbuatan Voloshin memarahinya sambil berkata bahawa gurauannya itu akan memberi kesan negatif kepada kanak-kanak yang mengikutinya di media sosial.
Dia kemudiannya mencabar wanita itu dengan menyuruhnya menghubungi polis untuk menyelesaikan masalah tersebut.

“Ia hanya sebagai perhiasan untuk video ini,” kata Voloshin.
“Tidak, kamu tidak boleh berbuat begitu. Dia (kanak-kanak tersebut) akan menangis,” jawab wanita tersebut.
Voloshin kemudiannya menawarkan untuk membayar wang berjumlah 2,000 hryvnia (RM301) sebagai pampasan, namun ditolak oleh wanita berkenaan.
Dia kemudiannya merampas telefon bimbit dari tangan kanak-kanak itu lantas berlalu dari situ.
Setakat ini, tiada sebarang maklumat mengenai bagaimana kejadian itu berakhir. – AGENSI


Kurier daun ketum ditahan
Oleh NOR SHAFAWATI YUP

25 Jun 2021, 6:06 pm
SEREMBAN – Dua lelaki yang dipercayai bertindak sebagai ‘penghantar kurier’ daun ketum menggunakan lori ditahan selepas dilihat dalam keadaan mencurigakan di susur keluar sekatan jalan raya (SJR) Seremban – Port Dickson di sini awal pagi tadi.
Ketua Polis Daerah Seremban, Asisten Komisoner Mohd. Said Ibrahim berkata, suspek pada mulanya cuba mengaburi pihak berkuasa dengan mendakwa lori yang dibawa berisi muatan ikan sebaliknya pemeriksaan menemui daun ketum yang diisi dalam bekas polisterin.
“Suspek seorang pemandu lori berusia 36 tahun dan seorang lagi suspek berusia 24 tahun itu ditahan sepasukan polis pada pukul 3 pagi tadi.
“Dalam pemeriksaan yang dijalankan, pihak polis berjaya menemui sebanyak 23 kotak polisterin mengandungi 345 kilogram daun berwarna hijau disyaki daun ketum bernilai RM10,350,” katanya dalam satu kenyataan di sini tadi.
Menurut Mohd. Said, siasatan awal mendapati suspek datang dari Merbok, Kedah dengan tujuan menjadi penghantar kurier daun ketum kepada seorang individu dipercayai berada di Port Dickson.
“Pihak polis masih menyiasat sama ada suspek telah biasa melakukan kerja tersebut atau baru pertama kali.

“Kita dapati pemandu lori tersebut mengambil upah menghantar daun ketum dan bayaran dikenakan masih dalam siasatan,” katanya. -K! ONLINE


Lebih setengah juta warga emas sudah divaksin
Oleh NUR SHARIEZA ISMAIL

25 Jun 2021, 5:35 pm
SEPANG – Seramai 1.742 juta warga emas di seluruh negara telah menerima suntikan vaksin Covid-19 menerusi Program Imunisasi COVID-19 Kebangsaan (PICK) dengan 568,282 daripadanya lengkap dua dos suntikan, setakat data 20 Jun lalu.
Menteri Pembangunan Wanita, Keluarga dan Masyarakat, Datuk Seri Rina Harun berkata, terdapat kurang 1 juta warga emas yang belum lagi mendaftar bagi mendapatkan pelalian itu.
“Kira-kira 2.7 juta daripada 3.2 juta warga emas di negara ini mendaftar di aplikasi MySejahtera untuk mendapat suntikan COVID-19.
“Usaha berterusan akan giat dilakukan menerusi advokasi dan sukarelawan yang digerakkan untuk pendaftaran dari rumah ke rumah,” katanya selepas menghadiri Program Komuniti Gerobok Rezeki Desa Vista di sini, hari ini.
Mengulas program berkenaan, Rina berkata, inisiatif berkenaan telah dimulakan oleh Kawasan Rukun Tetangga (KRT) Desa Vista sejak dua bulan lepas dan membantu masyarakat yang memerlukan dalam bentuk barangan keperluan dan sebagainya.
“Semangat komuniti setempat perlu ada dalam usaha membantu antara sama lain dan ia wajar diterapkan di seluruh kawasan tidak kiralah di taman perumahan ataupun kampung.

“Dengan kerjasama ini, ia akan menyantuni komuniti secara lebih dekat dan tidaklah hanya terlalu bergantung harap bantuan daripada kerajaan. Namun begitu, kementerian sentiasa memberi sokongan dengan usaha yang dilakukan ini,” katanya. -K! ONLINE


PPSM seru semua pihak hulur bantuan
Oleh MOHD RASDAN AHMAD

25 Jun 2021, 6:00 pm
KUALA LUMPUR – Persatuan Pengguna Semboyan Malaysia (PPSM) menyeru pelbagai pihak untuk menghulurkan bantuan kepada orang ramai terutamanya golongan B40 yang terjejas ketika perintah kawalan pergerakan (PKP) penuh yang sedang dijalankan ketika ini.
Pengerusinya, Yusuf Azmi berkata, telah terbukti ramai individu serta keluarga yang terkesan sepanjang tempoh perlaksanaan PKP dan sudah tiba masanya pihak yang ada kemampuan untuk terus membantu.
“Tidak kira dalam bentuk apa sekalipun bantuan tersebut, dalam bentuk wang mahupun barangan. Program Semboyan ‘Kasih Infak Team Semboyan’ yang kami anjurkan ini membuktikan ramai rakyat yang terjejas.
“Kami juga tidak mempunyai bantuan yang banyak, ini sahaja yang kami mampu lakukan, saya harap ramai pihak yang boleh hulurkan bantuan bagi memudahkan pihak kami anjurkan program seperti ini,” jelasnya ketika hadir Program Semboyan ‘Kasih Infak Team Semboyan’ di ibu negara, hari ini.
Program Semboyan Kasih Infak Team Semboyan yang diadakan selama empat hari itu merupakan satu inisiatiaf yang dilakukan PPSM dengan memberi sumbangan barangan keperluan asas kepada kelompok asnaf dan B40 yang terkesan akibat PKP di sekitar ibu kota.
“Alhamdulillah, sumbangan barangan keperluan asas telahpun diagihkan kepada kelompok asnaf dan B40 yang terkesan hidup di sekitar ibu kota ini.

“InsyaAllah, kami juga akan gerakkan inisiatif ini ke beberapa tempat dan negeri lain atas dana sumbangan daripada orang ramai,” jelasnya.
Bagi yang ingin menyalurkan sumbangan boleh salurkan ke akaun Maybank Semboyan Kasih (562302620097) atau hubungi Biro Kebajikan Semboyan Kasih di talian http://www.wasap.my/60132308816SemboyanKasih. -K! ONLINE


Dua lelaki aktif samun kedai serbaneka dicekup
Oleh EDDY AQMAL MOHAMED HAMIDI

25 Jun 2021, 5:58 pm
SERDANG – Tindakan licik dua lelaki menukar ‘cover set’ motosikal selepas melakukan aktiviti samun bagi mengelak dikesan pihak berkuasa tidak berpanjangan apabila mereka berjaya dicekup di sekitar Petaling Jaya, Isnin lalu.
Ketua Polis Daerah Serdang, Asisten Komisioner A. A. Anbalagan berkata, pihaknya menerima satu laporan polis daripada seorang lelaki warga Bangladesh memaklumkan telah disamun oleh dua lelaki.
“Mangsa yang merupakan juruwang di sebuah kedai serbaneka 24 jam di Bandar Puteri Puchong di sini berkata, kira-kira pukul 7 pagi, telah datang seorang lelaki ingin membeli kad tambah nilai dan tidak lama kemudian seorang lagi lelaki yang memakai topi keledar masuk ke kedai dan memintanya menyerahkan wang.
“Kedua-dua suspek kemudiannya telah membawa lari sebuah kotak besar mengandungi rokok juga wang tunai dan kerugian keseluruhan dianggarkan bernilai kir-kira RM8,000,” katanya pada satu sidang akhbar di sini hari ini.
Menurut Anbalagan, susulan laporan yang diterima, sepasukan polis dari Bahagian Siasatan Jenayah D9, Ibu Pejabat Polis Daerah (IPD) Serdang telah berjaya menahan dua lelaki tempatan serta dua lelaki warga Indonesia pada 20 Jun lalu di sekitar kawasan Petaling Jaya.
“Kesemua suspek berusia 25 hingga 28 tahun dan dua lelaki tempatan tersebut disyaki terlibat dengan masing-masing dua kejadian samun di Daerah Serdang, Petaling Jaya dan Kuala Lumpur.

“Dua warga Indonesia yang ditahan itu pula bekerja sebagai pembantu sebuah kedai runcit serta merupakan rakan subahat yang akan membeli barangan hasil samun berkenaan dan pemeriksaan lanjut juga mendapati mereka tidak memiliki sebarang dokumen perjalanan sah,” ujar beliau.
Jelas Anbalagan, kedua-dua suspek akan menukar cover set motosikal mereka selepas selesai melakukan aktiviti samun bagi menyukarkan kegiatan mereka di kesan pihak berkuasa.
“Menerusi tangkapan tersebut, pihak polis turut merampas beberapa barangan seperti dua unit telefon bimbit, sebuah motosikal Yamaha LC 125 berserta dua topi keledar dan lima komponen cover set motosikal berwarna kelabu.
“Penangkapan kedua-dua suspek dipercayai telah menyelesaikan sebanyak enam kes samun di sekitar Lembah Klang dan kes disiasat di bawah Seksyen 395 Kanun Keseksaan kerana melakukan samun berkawan tanpa senjata api,” tegas beliau. – K!ONLINE


Banjir kilat landa Kampung Batu Papan, Gua Musang
Oleh AIMUNI TUAN LAH

25 Jun 2021, 5:40 pm
GUA MUSANG – Seramai 297 penduduk daripada 64 keluarga di Kampung Batu Papan di sini dipindahkan ke pusat pemindahan sementara (PPS) selepas rumah mereka dilanda banjir kilat, malam tadi.
Hujan lebat bermula pukul 1 pagi itu menyebabkan air Sungai Galas meningkat dengan cepat sehingga melimpahi tebing.
Seorang penduduk, Mohd. Alif Yusoff, 50, berkata, hujan selama lima jam itu menyebabkan air sungai turut melimpah ke jalan di kampung mereka sehingga memasuki beberapa kawasan rumah penduduk.
Katanya, air meningkat ke paras pinggang sehingga menyebabkan dia tidak sempat menyelamatkan barangan di kedai runcitnya pada pukul 6 pagi tadi.
“Banjir kilat sering berlaku di kampung sekiranya berlaku hujan lebat dan penduduk di kawasan ini pasti mengalami kerugian,” katanya.
Sementara itu, Sekretariat Jawatankuasa Pengurusan Bencana Daerah Gua Musang, Mohd. Yussalmi Mohd. Yusoff berkata, kesemua mangsa banjir itu kini ditempatkan di Dewan Kampung Batu Papan yang dibuka pukul 8.30 pagi tadi.

Katanya, seramai 96 orang penduduk lelaki, 105 orang wanita dan 96 kanak-kanak telah ditempatkan di PPS itu.
Tambahnya, keadaan banjir kilat semakin terkawal dan paras air mulai surut pada pukul 12 tengah hari tadi. -K! ONLINE


Kesusahan Suganti dapat perhatian Datuk Bandar Ipoh
Oleh ZAKI SALLEH

25 Jun 2021, 5:46 pm
IPOH – Kesempitan hidup dua beranak yang tinggal di sebuah flat di sini sehingga terpaksa mengutip pucuk atau sayur-sayuran di tepi jalan bagi mengalas perut akibat kehabisan bekalan makanan mendapat perhatian Majlis Bandaraya Ipoh (MBI).
Prihatin atas nasib mereka, Datuk Bandar, Datuk Rumaizi Baharin telah menziarahi keluarga tersebut yang kini tinggal menumpang di rumah seorang kenalan di Taman National Garden di sini.
R. Suganthi, 53, yang sebelum ini bekerja sebagai pengawal keselamatan terpaksa berhenti kerja sejak dua tahun lalu disebabkan masalah kencing manis dan tulang rawan tergelincir (slip disc).
Disebabkan kesempitan hidup, dia dan anak perempuannya, S. Kyiran, 33, yang hilang ingatan disebabkan kemalangan kini menumpang di rumah ibu rakannya sejak Januari lalu.
Menurut Rumaizi, kunjungan tersebut adalah bagi menyampaikan barang-barang keperluan harian yang disumbangkan MBI dengan kerjasama pihak Pasaraya Econsve.
Pada masa sama, beliau turut menyampaikan berita baik apabila Suganthi kini ditawarkan untuk bekerja oleh pihak pengurusan pasaraya berkenaan sebagai pengawal keselamatan.

“MBI juga sedang berusaha untuk membantu mendapatkan tempat tinggal untuk beliau di Rumah Pangsa milik MBI,” ujarnya selepas menyampaikan sumbangan tersebut yang turut dihadiri Pengurus Econsave Cawangan Jelapang, Shah Effendy Rosman.
Media sebelum ini melaporkan kesukaran hidup Suganthi dan anaknya yang tiada sumber pendapatan sehingga mereka terpaksa mencatu makanan dengan makan bubur nasi, biskut kering dan kopi kosong. -K! ONLINE


13 jemaah solat Jumaat dikompaun langgar SOP
Oleh MOHD. RAFIE AZIMI

25 Jun 2021, 6:31 pm
ALOR SETAR – Polis mengeluarkan kompaun ke atas 13 daripada 34 individu yang didapati berkumpul dan menunaikan solat Jumaat di sebuah masjid di Seberang Kota, Kuala Kedah dekat sini hari ini.
Tindakan itu hasil pemeriksaan sepasukan polis bersama Kementerian Dalam Negeri (KDN) di masjid tersebut kira-kira pukul 2 petang ini.
Ketua Polis Daerah Kota Setar, Asisten Komisioner Ahmad Shukri Mat Akhir berkata, jemaah berusia antara 18 hingga 82 tahun itu dikenakan kompaun RM1,500 seorang.
Katanya, kompaun sebanyak RM10,000 turut dikeluarkan terhadap pihak masjid kerana gagal mematuhi prosedur operasi standard (SOP) ditetapkan.
“Sebaik tiba, kita dapati khutbah sedang dibacakan. Tidakan kompaun dikenakan selepas jemaah selesai menunaikan solat.
“Pemeriksaan mendapati terdapat 34 jemaah, namun hanya 13 yang dikompaun kerana bakinya terdiri daripada pelajar sekolah serta orang kelainan upaya (OKU) termasuk seorang yang menghidap penyakit nyanyuk,” katanya.

Beliau berkata demikian pada sidang akhbar di Balai Polis Kuala Kedah selepas selesai mengetuai operasi tersebut di sini hari ini.
SOP di Kedah menetapkan hanya 13 jemaah sahaja melibatkan pegawai dan jawatan kuasa kariah masjid dibenarkan menunaikan solat Jumaat sepanjang tempoh pelaksanaan Perintah Kawalan Pergerakan (PKP) Penuh. – K! ONLINE


Malakoff lantik Solarvest sebagai kontraktor solar PV
Oleh KOSMO!

25 Jun 2021, 5:46 pm
PETALING JAYA – Malakoff Corporation Bhd. (Malakoff) menerusi anak syarikat milik penuhnya, Malakoff Radiance Sdn. Bhd. melantik Solarvest Holdings Bhd. (Solarvest) sebagai kontraktor sistem solar fotovoltan (PV) nya bagi mempercepatkan perjanjian pembelian tenaga dengan beberapa pemain logistik di negara ini.
Menerusi kerjasama berkenaan, fasiliti logistik beberapa pemain industri utama, iaitu Pos Malaysia Bhd., Northport (Malaysia) Bhd. dan Johor Port Bhd. akan dipasang dengan sistem solar PV berteknologi tinggi, bagi menukarkan bahagian bumbungnya menjadi penjana tenaga solar.
Kemudahan dipasang di bawah Perjanjian Pembelian Tenaga Solar (SPPA) untuk tempoh antara 20 hingga 25 tahun dan selepas siap, ketiga-tiga fasiliti berkenaan bakal menjana tenaga elektrik bersih berjumlah 11,609.9 megawatt jam setahun.
Solarvest akan menjalankan kerja-kerja kejuruteraan, perolehan, pembinaan dan pentauliahan manakala Malakoff selaku pembiaya dan pemilik aset solar atas bumbung fasiliti terlibat sepanjang tempoh SPPA.
Anwar
Pengarah Urusan dan Ketua Pegawai Eksekutif Malakoff, Anwar Syahrin Abdul Ajib berkata, kini semakin banyak hab logistik hijau muncul di seluruh dunia bagi memenuhi permintaan untuk perkhidmatan logistik mesra alam.
“Sebagai Pengeluar Tenaga Bebas terbesar di negara ini, Malakoff perlu menyediakan akses kepada pemain industri tempatan untuk mentransformasikan penggunaan tenaga elektrik mereka.

“Kami percaya pelaburan dalam tenaga boleh diperbaharui bukan sahaja baik untuk alam sekitar, malah merupakan dapat membantu ekonomi pemain industri logistik yang beroperasi 24 jam sehari, tujuh hari seminggu.
“Tariff elektrik yang tetap menerusi SPPA akan melindungi perniagaan daripada sebarang potensi kenaikan harga dan membawa kepada penjimatan kos, membolehkan perniagaan memperuntukkan lebih banyak sumber kewangan untuk pertumbuhan,” katanya dalam satu kenyataan semalam.
Chun Shiong
Sementara itu, Ketua Pegawai Eksekutif Kumpulan Solarvest, Davis Chong Chun Shiong berkata, kami berbesar hati untuk bekerjasama dengan Malakoff selaku penyedia penyelesaian bagi projek berkenaan.
“Ini satu kerjasama penting buat Kumpulan dan membolehkan kami meningkatkan penglibatan dalam memenuhi misi kelestarian peneraju industri,” katanya.


Pusat Khidmat DUN tidak sesuai jadi PPV
Oleh ROSLIZA MOHAMED

25 Jun 2021, 5:28 pm
KOTA BHARU – Pusat Khidmat Dewan Undangan Negeri (DUN) tidak sesuai dijadikan pusat pemberian vaksin (PPV) sebagai langkah untuk mengelakkan penularan jangkitan Covid-19 di lokasi itu.
Ahli Dewan Undangan Negeri (ADUN) Kok Lanas, Datuk Md. Alwi Che Ahmad berkata, tindakan itu bagi mengelakkan timbul salah tanggapan dan kecelaruan dalam kalangan masyarakat mengenai peranan pusat khidmat ADUN di negeri ini.
Katanya, beliau lebih bersetuju sekiranya sesuatu lokasi PPV itu ditentukan sendiri oleh pihak Kementerian Kesihatan (KKM) atau Jabatan Kesihatan Negeri Kelantan (JKKN).
“Ada beberapa lokasi pusat khidmat DUN di Kelantan yang menjadi PPV untuk penduduk setempat menerima vaksin. Pada saya, lebih baik suntikan dilakukan di PPV yang ditetapkan KKM dan JKKN agar ia dapat dilakukan di kawasan masing-masing.
“Saya sendiri tidak menjadi pusat khidmat DUN Kok Lanas sebagai PPV kerana pusat itu sudah disediakan di Majlis Daerah Ketereh. Ia juga merupakan langkah terbaik untuk menjaga kepentingan banyak pihak,” katanya. -K! ONLINE


13 didakwa kes iring mayat
Oleh MOHD SYALMIZI HAMID

25 Jun 2021, 5:30 pm
SEBERANG PERAI – Seramai 13 individu termasuk seorang wanita dalam kejadian perarakan mengiringi mayat yang tular di media sosial baru-baru ini didakwa di Mahkamah Sesyen Butterworth di sini hari ini atas pertuduhan melanggar prosedur operasi standard (SOP) Perintah Kawalan Pergerakan (PKP) penuh.
Mereka yang dituduh ialah S. Munesvaran, 24; K.S. Surendran, 35; B. Subramaniam, 23; K. Yeshwar, 22, dan S.Logeswari, 23, Surendran Peeter William, 21; M. Jagan, 24; M. Thiruselvaan, 21; N. Amos, 19; N. Vihnoth, 21, dan M. Guganeswaran, 21.
Manakala dua lagi adalah dua remaja berusia 15 dan 16 tahun.
Tujuh termasuk seorang wanita dan dua yang masih dibawah umur mengaku bersalah, manakala enam lagi meminta dibicarakan selepas pertuduhan dibacakan di hadapan Hakim Norhayati Mohamad Yunus.
Mengikut pertuduhan, mereka didakwa melanggar arahan Ketua Pengarah Kesihatan dengan melakukan perarakan kematian bagi tujuan keagamaan di dalam kawasan jangkitan.
Mereka didakwa melakukan kesalahan itu di Jalan Siram, Butterworth di sini pada 17 Jun lalu kira-kira pukul 2.50 petang.

Tertuduh didakwa melakukan kesalahan itu mengikut Peraturan 9, Peraturan-peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) (No. 3) 2021.
Jika sabit kesalahan boleh didenda tidak lebih RM50,000 atau penjara tidak lebih enam bulan atau kedua-duanya.
Lima yang mengaku bersalah masing-masing didenda RM6,000, manakala dua remaja bawah umur dibenar diikat jamin RM1,000 sementara menunggu laporan akhlak serta enam lagi dibenar diikat jamin RM3,000 setiap seorang. -K! ONLINE


Baru 2 minggu kahwin, isteri tidak kisah dimadukan
Oleh KOSMO!

25 Jun 2021, 5:07 pm
JAKARTA – Isteri kepada anak seorang penceramah terkenal Indonesia membuat pengakuan bahawa dia tidak kisah untuk bermadu sekiranya suaminya berhasrat untuk berkahwin lebih daripada seorang di masa akan datang, lapor laman berita Suara.com hari ini.
Pengakuan tersebut disuarakan Nadzira Shafa ketika ditemu bual oleh selebriti dan pelakon terkenal, Oki Setiana Dewi dalam satu paparan di YouTube.
Meskipun baru dua minggu berumah tangga, isteri kepada anak Allahyarham Ustaz Arifin Ilham, Ameer Azzikra itu secara terang-terangan mengaku dia bersedia dimadukan kerana turut berasal daripada keluarga yang mengamalkan poligami.
“Sebenarnya, jika bercakap mengenai poligami, saya tidak menentang kerana saya berasal daripada keluarga yang berpoligami.
“Jadi, saya dapat memahami amalan poligami,” katanya ketika menjawab soalan daripada Oki.
Tambah wanita itu, jika suatu hari nanti suaminya membuat keputusan untuk berkahwin lagi, dia ikhlas untuk menerimanya.

“Jika ada wanita yang betul-betul perlu dibimbing (oleh suaminya), saya tidak kisah,” ujarnya.
Sementara itu, pengakuan Nadzira Shafa itu dibalas oleh Ameer Azzikra yang mengatakan bahawa masih terlalu awal untuk dia memikirkan perkara tersebut.
“Kita kan baru berkahwin. Saya masih belum terfikir ke arah itu,” katanya. – AGENSI


Jual vaksin: KKM tunggu siasatan penuh polis
Oleh ASLIZA MUSA

25 Jun 2021, 5:08 pm
TAPAH – Kementerian Kesihatan (KKM) sedang menunggu hasil siasatan Polis DiRaja Malaysia (PDRM) berhubung penjualan vaksin Covid-19 oleh tiga individu yang diberkas di Putrajaya dan Brickfields, kelmarin.
Timbalan Menteri Kesihatan I, Datuk Dr Noor Azmi Ghazali berkata, siasatan menyeluruh akan dijalankan oleh pihak berkuasa sebelum pihaknya mengambil sebarang tindakan susulan.
“Kes yang dilaporkan ini sudah pastinya dalam siasatan polis kerana mengambil bayaran daripada suntikan vaksin adalah satu kesalahan.
“Saya percaya PDRM akan menjalankan siasatan menyeluruh dan kita tunggu hasil siasatan mereka,” katanya ketika ditemui selepas melawat Pusat Pemberian Vaksin (PPV) Awam di Dewan Merdeka di sini hari ini.
Dalam perkembangan sama, Azmi menegaskan, pemberian suntikan vaksin menerusi Program Imunisasi Covid-19 Kebangsaan adalah percuma, ia dibeli dan ditanggung sepenuhnya oleh kerajaan.
Justeru itu katanya, pengambilan suntikan tersebut di mana-mana fasiliti kesihatan awam mahupun swasta tidak boleh dikenakan sebarang bayaran.

“Di mana pun kita mengambil suntikan vaksin yang di luar (premis) kerajaan contohnya klinik, hospital swasta dan sebagainya ia tidak boleh dikenakan bayaran. Ini adalah seruan dan tertakluk kepada semua orang,”katanya.
Menerusi laporan media kelmarin, tiga individu termasuk dua wanita ditahan dalam tangkapan berasingan di Putrajaya dan Brickfields kerana disyaki terbabit dalam sindiket penjualan vaksin Covid-19. -K! ONLINE


Komuniti Orang Asli Terengganu terima bakul makanan Yadim
Oleh NIK NUR IZZATUL HAZWANI NIK ADNAN

25 Jun 2021, 5:03 pm
KEMAMAN – Seramai 300 keluarga Orang Asli di seluruh Terengganu yang terkesan berikutan pelaksanaan Perintah Kawalan Pergerakan (PKP) penuh dibantu dengan pengagihan bakul makanan oleh Yayasan Dakwah Islamiah Malaysia (Yadim).
Pengarah Yadim Terengganu, Nasrul Hadi Saidin berkata, pemberian bakul makanan dengan kerjasama Yayasan Pembangunan Ekonomi Islam Malaysia (Yapiem) tersebut sebagai tanda keprihatinan terhadap komuniti Orang Asli terbabit.
“Saya difahamkan kebanyakan Orang Asli di negeri ini bekerja sendiri dan sudah pasti tiada mempunyai pendapatan sepanjang tempoh pelaksanaan PKP penuh ini,” katanya selepas menyampaikan Misi Kemanusiaan Yadim-Yapeim di Kampung Sungai Pergam, dekat sini hari ini.
Nasrul Hadi berkata, pihaknya menyediakan peruntukan RM25,000 bagi kesemua bakul makanan berupa barangan keperluan berkenaan.
Beliau berkata, bantuan bakul makanan itu akan diagihkan kepada 156 keluarga di Kampung Sungai Pergam, Kampung Sungai Berua, Hulu Terengganu (133 keluarga) dan Kampung Sungai Sayap, Hulu Besut (11 keluarga).
“Kesemua bantuan bakul makanan tersebut dijangka akan diagihkan kepada penerima pada 1 Julai ini.

“Kita juga akan melakukan kerja-kerja sanitasi secara percuma di surau dan dewan yang terdapat di ketiga-tiga perkampungan Orang Asli berkenaan,” katanya. -K! ONLINE


Vaksinasi pekerja pembinaan mulai 1 Julai
Oleh NORHAYATI YAHAYA

25 Jun 2021, 5:16 pm
KLANG – Pekerja sektor pembinaan yang masih beroperasi sewaktu Perintah Kawalan Pergerakan (PKP) akan mula menerima suntikan vaksin Covid-19 bermula 1 Julai ini.
Menteri Penyelaras Program Imunisasi Covid-19 Kebangsaan (PICK), Khairy Jamaluddin berkata, pemberian vaksin kepada pekerja pembinaan yang terlibat dalam projek pembinaan essential itu akan diselaraskan Kementerian Kerja Raya.
“Satu lagi sektor penting bagi ekonomi akan kita mulakan vaksinasi pada 1 Julai iaitu sektor pembinaan dan fokus kepada tapak pembinaan projek essential yang masih beroperasi sewaktu PKP,” katanya pada sidang akhbar selepas mengadakan lawatan ke Pusat Pemberian Vaksin (PPV) sektor pengangkutan (Maritim) di Dewan Kelab Sukan LPK, di sini hari ini.
Turut hadir Menteri Pengangkutan, Datuk Seri Wee Ka Siong.
Khairy yang juga Menteri Sains, Teknologi dan Inovasi memberitahu, pihaknya akan memperluaskan program vaksinasi sektor industri ini kepada industri lain seperti sektor perladangan.
Tambah beliau, perbincangan juga akan diadakan bersama Kementerian Perusahaan Perladangan dan Komoditi kerana terdapat juga pekerja-pekerja ladang yang keluar bekerja sepanjang pandemik Covid-19 ini.

“Program vaksinasi ini tidak mengambil apa apa daripada program vaksinasi mainstream dan berjalan seperti biasa.
“Sehingga semalam, kita berjaya menyuntik seramai 268,604 orang dan selama tiga hari berturut-turut, lebih 200,000 orang telah disuntik secara harian dimana peratusan penduduk yang sudah menerima sekurang-kurangnya satu dos sudah mencecah 15.1 peratus manakala yang lengkap dua dos (5.8 peratus),” ujarnya. – K!ONLINE


Dua wanita curi barang kemas Korea diburu
Oleh MOHD SYALMIZI HAMID

25 Jun 2021, 4:57 pm
SEBERANG PERAI – Polis sedang mengesan dua wanita dipercayai mencuri sejumlah barang kemas Korea di sebuah gerai yang tidak beroperasi di dalam sebuah pasar raya di Bartam, Kepala Batas di sini, Isnin lalu.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, pihaknya menerima aduan daripada seorang peniaga lelaki berusia 39 tahun yang mendakwa barangan jualannya dicuri.
Beliau berkata, mangsa menyedari kejadian itu kira-kira pukul 5 petang selepas melihat rakaman televisyen litar tertutup (CCTV) ketika berada di rumahnya di Kulim, Kedah.
“Suspek didakwa telah menyelak kain biru yang menutupi kotak pameran dan mengambil barang-barang emas Korea.
“Rakaman CCTV memaparkan dua suspek yang memakai pelitup muka banyak kali mundar-mandir di kawasan kedai mangsa sebelum mencuri,” katanya ketika dihubungi hari ini.
Beliau berkata, siasatan mendapati gerai berkenaan ditutup sejak awal bulan ini berikutan Perintah Kawalan Pergerakan, manakala barang jualan tersebut ditinggalkan di kedai dan hanya ditutup dengan kain biru.

“Lelaki itu mendakwa kerugian kira-kira RM2,000 selepas satu kotak cincin dan rantai tangan emas korea diambil suspek,” katanya lagi.
Noorzainy berkata, pihak polis sedang giat mengesan kedua-dua suspek yang telah dikenal pasti itu. – K! ONLINE


Vaksin terbiar individu tidak hadir temu janji
Oleh MOHAMAD NAUFAL MOHAMAD IDRIS

25 Jun 2021, 5:23 pm
KUALA SELANGOR – Sebanyak lima peratus daripada 800 individu tidak hadir setiap hari bagi sesi temu janji suntikan vaksin di Pusat Pemberian Vaksin Institusi Pengajian Tinggi (PPV IPT) Mega Universiti Teknologi Mara ( UiTM) Kampus Puncak Alam di sini.
Pengarah Hospital UiTM, Dr. Sazzli Kasim berkata, peratusan itu direkodkan sejak PPV itu berkenaan beroperasi 5 Jun lalu dengan situasi itu dikhuatiri akan membazirkan vaksin yang telah dikeluarkan daripada peti sejuk khas.
“Apabila botol vaksin sudah keluar daripada peti sejuk, ia harus digunakan pada hari tersebut.
“Justeru, pemakluman sehari awal daripada temu janji telah dilakukan kepada penerima vaksin bagi mengelak pembaziran tersebut,” katanya ketika ditemui selepas sumbangan Lembaga Zakat Selangor (LZS) kepada Hospital UiTM, di UiTM Kampus Puncak Alam, di sini hari ini.
Beliau memberitahu, antara alasan ketidakhadiran yang diberikan seperti tidak menyemak sesi temu janji di aplikasi MySejahtera dan mempunyai urusan lain pada hari berkenaan.
Sehubungan itu, Sazzli meminta mereka lebih bertanggungjawab dengan memaklumkan lebih awal supaya dapat menentukan anggaran jumlah vaksin yang akan digunakan pihaknya.

“Kita boleh beri tarikh temu janji pada hari lain kepada mereka.
” Setakat ini, lebih 10,000 penerima vaksin yang telah menerima vaksin di PPV ini,” jelasnya. -K!ONLINE


Filem J2: J Retribusi tembusi 8 pawagam di Brunei
Oleh MOHD. HAIKAL ISA

25 Jun 2021, 5:09 pm
PETALING JAYA – Filem aksi pertama Malaysia tahun ini iaitu J2: J Retribusi mencatat sejarah tersendiri apabila berjaya menembusi pasaran Brunei bermula semalam.
Terdahulu, filem yang diarahkan oleh dua pengarah berpengalaman iaitu Nazrul Asraff Mahzan dan Nazim Shah ditayangkan menerusi platform penstriman Disney+ Hotstar bermula 1 Jun lalu sebelum menemui peminat di lapan buah pawagan di Brunei.
Menurut Ketua Pegawai Eksekutif, Rangkaian Televisyen Media Prima Berhad & Primeworks Studios, Datuk Khairul Anwar Salleh, Brunei adalah negara pertama yang menayangkan filem tempatan tersebut.
“Industri filem dan pawagam kini berhadapan dengan cabaran paling getir ketika pandemik Covid-19 masih berleluasa. Situasi itu penting untuk kami menyusun strategi dan mencari peluang agar dapat terus berhubung dengan penonton, sama ada di dalam mahu pun luar negara.
“Tayangan filem ini dimulakan menerusi pelantar penstriman Disney+ Hotstar Malaysia pada 1 Jun lalu dan di Indonesia pada 2 Julai ini.
“Kini, Brunei adalah negara pertama yang menayangkan J2: J Retribusi di lapan pawagam di sana. Kami amat teruja dengan kerjasama strategik ini dan mengharapkan sambutan yang positif dalam kalangan peminat filem aksi di sana,” katanya.

Naskhah J2: J Retribusi merupakan sekuel filem J Revolusi yang ditayangkan pada 2017. File berkenaan turut mendapat sentuhan skrip hebat daripada Alfie Palermo, Azhar Amirulhisyam dan Anwari.
Tambah menarik, filem berkenaan menampilkan barisan pelakon popular seperti Zul Ariffin, Amelia Henderson, Allahyarham Ashraf Sinclair, Datuk Rosyam Nor, Ainin Batrisya dan pelakon dari China, Chen Yi Ming.
Sebagai kesinambungan, J2: J Retribusi mengisahkan Jay Zulkarnain lakonan Zul Ariffin yang merupakan seorang bekas ketua pegawai Unit Tindakhas (UTK) dan kini menjadi pengawal peribadi kepada usahawan terkenal Datuk Hashim (Rosyam Nor).
Jay kemudiannya ditugaskan untuk menyelamatkan Datuk Hashim dan anaknya Nadi (Ainin Batrisya) daripada sekumpulan penjenayah yang diketuai Taufiq (Allahyarham Ashraf Sinclair).
Jay menjadi harapan mereka untuk menentang penjenayah bersama Chang (Chen Yi Ming) juga pengawal peribadi dengan pengurus hotel, Amy (Amelia Henderson) untuk memastikan semua tebusan dalam keadaan selamat.
Penggambaran J2: J Retribusi dilakukan pada 2019 di Johor Bahru, Johor. Untuk rekod, filem Ini merupakan gandingan pertama bagi Zul Ariffin dan Allahyarham Ashraf yang memegang watak antagonis utama. – K! ONLINE


48 ekor ternakan dicuri, kes meningkat menjelang Aidiladha
Oleh DIYANATUL ATIQAH ZAKARYA

25 Jun 2021, 5:24 pm
MELAKA – Kes curi lembu dan kambing di negeri ini dilaporkan meningkat menjelang sambutan Aidiladha dengan keseluruhan 48 ekor ternakan bernilai RM274,000 dilaporkan hilang, sehingga semalam.
Ketua Jabatan Siasatan Jenayah (JSJ) Melaka, Asisten Komisioner Mohd. Sukri Kaman berkata, daripada jumlah tersebut, sebanyak 16 ekor ternakan dilaporkan telah dicuri sejak awal bulan ini.
Katanya, pihak polis turut menahan tujuh individu pada 16 Jun lalu selepas dipercayai menjadi dalang kegiatan tersebut yang disyaki berkait rapat dengan permintaan tinggi pasaran sempena persediaan Hari Raya Aidiladha.
“Sejak awal tahun ini, secara keseluruhan sebanyak 48 ekor lembu dan kambing milik penternak dilaporkan hilang membabitkan kerugian RM274,000.
“Bulan ini sahaja sebanyak 16 ekor ternakan dilaporkan hilang dan susulan itu juga kita menahan tujuh lelaki berusia 21 hingga 53 tahun selepas disyaki terlibat dalam kegiatan mencuri lembu serta kambing,” katanya.
Jelasnya, mengikut pecahan, sebanyak 11 ekor ternakan dilaporkan hilang pada Januari, Februari (10 ekor), Mac (tiga ekor), April (10 ekor) dan lima ekor pada Mei lalu.

Sebanyak 38 ekor membabitkan lembu dan 10 ekor lagi kambing.
“Kes-kes kecurian ini dilaporkan berlaku di ketiga-tiga daerah dengan tiga kes di Melaka Tengah, tujuh di Alor Gajah dan enam di Jasin.
“Dua ekor lembu yang dicuri di Jasin berjaya ditemukan semula, namun suspek telah menjualnya kepada peraih lain di Krubong. Kita percaya masih ada rangkaian lain yang terlibat dan sedang mengesan mereka,” katanya. -K! ONLINE


Rai tunas rasa dengan Ayam Panggang Spicy Korea
Oleh SITI AMINAH MOHD YUSOF

25 Jun 2021, 4:48 pm
PETALING – Kedai Ayamas kembali membawakan Ayam Panggang Spicy Korea khas buat pelanggan-pelanggannya di seluruh negara bermula semalam hingga 31 Julai depan.
Hidangan Korea yang terkenal dengan rasa pedas begitu digemari rakyat Malaysia dan ia terbukti apabila Ayam Panggang Spicy Korea resepi Kedai Ayamas mendapat sambutan hangat apabila diperkenalkan pada tahun lalu.
Pengarah Eksekutif Ayamas Shoppe Sdn. Bhd., Abd. Rahman Md. Dawi berkata, pihaknya sekali lagi mendapat permintaan ramai untuk menu tersebut pada tahun ini dan lebih istimewa mereka turut menawarkan sentuhan rasa ‘pedas GILER’ dan sedikit rasa masam manis demi memenuhi cita rasa tempatan.
“Hidangan kali ini lebih memikat kerana Ayam Panggang Spicy Korea ini didatangkan dengan Yachae Rol (popia Korea) dan nasi bijan.
“Yachae rol adalah kombinasi sempurna gulungan popia sayur dan curahan sos rahsia yang enak manakala nasi bijan merupakan nasi ayam yang ditaburi bijan dan pasti membangkitkan selera ramai,” ujarnya dalam kenyataan akhbar di sini hari ini.
Menurutnya, ia dijual pada harga RM9.90 hingga RM29.90 di samping terdapat set hidangan lengkap dikenali sebagai Set Jeju untuk seorang pada harga RM15.90, Set Itaewon (dua orang) pada harga RM31.90 dan Set Incheon (4 orang) pada harga RM55.90.

Beliau berkata, setiap hidangan set berkenaan dilengkapi Ayam Panggang Spicy Korea, nasi ayam, pilihan minuman berkarbonat serta hidangan sampingan terpilih.
“Ayam Panggang Spicy Korea tersebut merupakan resepi istimewa kami untuk dinikmati semua lapisan rakyat Malaysia dan pasti memberi kehangatan kepedasan pada setiap gigitan yang tidak dapat dilupakan. -K! ONLINE


Tidak boleh makan durian selepas vaksin hanya mitos
Oleh ASLIZA MUSA

25 Jun 2021, 4:30 pm
TAPAH – Jangan menyebarkan fakta tidak betul kononnya memakan buah durian memberi kesan kepada individu sama ada selepas atau sebelum mengambil suntikan vaksin Covid-19.
Timbalan Menteri Kesihatan I, Datuk Dr Noor Azmi Ghazali berkata, tiada dalam amalan perubatan yang menyatakan demikian sebaliknya pengambilan makanan berkhasiat dan seimbang adalah digalakkan sebelum dan selepas mengambil vaksin.
“Tidak termaktub dalam buku perubatan bahawa tidak boleh makan durian selepas cucuk (vaksin Covid-19), itu tidak betul.
“Yang sebetulnya, kita tidak boleh makan makanan yang terlalu manis kerana itu yang akan membawa masalah kepada kesihatan,” katanya selepas melawat Pusat Pemberian Vaksin (PPV) di Dewan Merdeka di sini hari ini.
Noor Azmi berkata demikian bagi mengulas dakwaan tular di media sosial berkaitan seorang individu yang telah divaksinasi meninggal dunia selepas makan durian.
Menurut beliau, hasil bedah siasat ke atas individu berusia 49 tahun itu mendapati punca kematiannya adalah disebabkan serangan jantung.

Katanya, penyebaran maklumat palsu itu telah menyebabkan kekeliruan yang akhirnya mendatangkan kebimbangan dalam kalangan masyarakat,” ujarnya.
Baru-baru ini, tular di laman sosial apabila orang ramai menerima mesej kononnya seorang individu yang telah divaksinasi meninggal dunia selepas makan durian. -K! ONLINE


99 peratus polis Kelantan sudah divaksin
Oleh ROHANA MOHD. NAWI

25 Jun 2021, 4:22 pm
KOTA BHARU – Semua pegawai dan anggota Ibu Pejabat Polis Kontinjen (IPK) Kelantan yang melibatkan seramai 4,309 orang telah selesai menerima suntikan vaksin Covid-19 dos pertama.
Timbalan Ketua Polis Kelantan, Senior Asisten Komisioner Abdullah Muhammad Piah berkata, pihaknya kini sedang dalam proses melengkapkan dos kedua bagi semua pegawai dan anggota IPK Kelantan.
Katanya, setakat ini, seramai 3,868 pegawai dan anggota sudah menerima suntikan vaksin Covid-19 dos kedua manakala baki selebihnya sedang dilakukan secara berperingkat.
“Jumlah itu tidak termasuk pegawai awam yang berkhidmat dengan Polis Diraja Malaysia (PDRM) di Kelantan. Ini kerana, ada pegawai awam yang masih dalam proses melengkapkan suntikan vaksin untuk dos pertama.
“Setakat ini, seramai 591 pegawai awam polis sudah menerima suntikan vaksin dos pertama manakala bagi dos kedua pula seramai 309 orang,” katanya
Beliau berkata demikian ketika ditemui pemberita selepas meninjau kawasan Perintah Kawalan Pergerakan Diperketat (PKPD) Kampung Pulau Tukang Dollah, Kemumin di sini hari ini.

Menurut beliau, PKPD di kawasan itu yang bermula hari ini hingga 8 Julai melibatkan 188 rumah dengan jumlah penduduk seramai 866 orang.
Katanya, setakat ini, tiga jalan keluar dan masuk kampung itu yang dikenal pasti sebagai laluan tikus telah dipasang kawad berduri. -K! ONLINE


Pegawai imigresen gagal lapor rasuah didenda RM35,000
Oleh NUZULSHAM SHAMSUDDIN

25 Jun 2021, 4:14 pm
KUALA LUMPUR – Gara-gara gagal melaporkan kepada Suruhanjaya Pencegahan Rasuah Malaysia (SPRM) berhubung pemberian rasuah berjumlah RM21,100 yang diberikan, seorang pegawai imigresen didenda RM35,000 oleh Mahkamah Sesyen di sini, hari ini.
Hakim Izralizam Sanusi menjatuhkan hukuman denda itu terhadap Muhamad Solihan Johari, 37, selepas tertuduh mengaku bersalah atas pertuduhan yang disabitkan ke atasnya.
Sekiranya tertuduh gagal membayar jumlah denda itu, dia boleh dikenakan hukuman penjara selama tiga bulan dan tertuduh membayar jumlah denda berkenaan.
Mengikut pertuduhan, Muhamad Solihan didakwa sebagai Pegawai Imigresen Gred KP 19 di Jabatan Imigresen Bangunan AMC Lapangan Terbang Antarabangsa Kuala Lumpur (KLIA), Sepang telah diberikan wang suapan berjumlah RM21,100 oleh seorang lelaki berusia 44 tahun melalui akaun simpanan milik seorang wanita.
Wang itu diberikan bagi membantu dalam memproses dokumen perjalanan warga negara asing melibatkan visa, pas dan permit Jabatan Imigresen Malaysia (JIM) yang mana tertuduh telah melanggar peruntukan Seksyen 2(a) Akta SPRM 2009 (Akta 694) menggalakkan integriti dan kebertanggungjawaban pentadbiran sektor awam serta gagal melaporkan kesalahan penyogokan kepada SPRM atau pegawai polis yang paling hampir.
Kesalahan itu dilakukan di Maybank Cawangan Taman Connought, Lebuh Raya Timur Barat Cheras di sini antara 14 Februari hingga 25 Mei 2018 yang didakwa mengikut Seksyen 25(1) Akta SPRM 2009 dan boleh dihukum dibawah Seksyen  25(2) akta sama.

Hukuman bagi seksyen itu memperuntukkan denda maksimum RM100,000 atau penjara maksimum 10 tahun atau kedua-duanya sekali jika sabit kesalahan.
Terdahulu tertuduh yang tidak diwakili peguam dalam rayuannya memohon mahkamah mengenakan hukuman ringan kerana menyesal dengan kesalahan yang telah dilakukan. -K! ONLINE


Senoi Praaq pujuk Orang Asli terima vaksin
Oleh ZAKI SALLEH

25 Jun 2021, 4:43 pm
TAPAH – Bukan sahaja bertugas menjaga perbatasan, kini Pasukan Gerakan Am (PGA) Senoi Praaq turut diberi tanggungjawab menggalakkan masyarakat Orang Asli agar mengambil vaksin sebagai langkah mewujudkan komuniti selamat daripada wabak Covid-19.
Tugas ini bagaimana pun tidak semudah dijangka kerana ramai dalam kalangan masyarakat pribumi tersebut masih ragu-ragu, bimbang selain percaya dengan cakap-cakap pihak lain untuk menolak vaksinasi.
Pegawai Pemerintah Batalion 3 PGA Senoi Praaq, Superintendan Azhar Hashim berkata, seluruh keanggotaan pasukan itu memainkan peranan mendekati masyarakat Orang Asli bagi memberi penerangan yang betul tentang kebaikan menerima suntikan vaksin.
Menurut beliau, ini termasuklah kepada komuniti asal masing-masing selain operasi turun padang ke perkampungan Orang Asli.
“Seramai 518 anggota batalion ini yang terdiri pelbagai kaum masyarakat Orang Asli telah pun selesai menerima dua dos vaksin Covid-19 dan setakat ini tiada kesan sampingan yang teruk.
“Tujuan galakkan vaksin dalam kalangan masyarakat Orang Asli ini adalah sebagai langkah-langkah untuk menghentikan sekiranya berlaku wabak Covid 19,” ujarnya ketika ditemui semalam.

Difahamkan, mengikut data daripada Jabatan Kemajuan Orang Asli (JAKOA) negeri Perak, kira-kira 30,000 penduduk Orang Asli menolak pemberian vaksin dan usaha-usaha dijalankan bagi memujuk mereka.
Tegas Azhar lagi, sebagai pasukan polis yang dianggotai masyarakat Orang Asli, adalah tanggungjawab batalion tersebut untuk memberi gambaran yang betul selain keyakinan kepada warga pribumi ini. -K! ONLINE


‘Lepas PKP’ jadi ayat baharu nak tipu orang – Naim Daniel
Oleh MOHD. HAIKAL ISA

25 Jun 2021, 4:48 pm
PETALING JAYA – Tergantung interpretasi sesiapa yang membaca, penyanyi Naim Daniel berkongsi ciapan berbaur sinikal menerusi Twitter berkaitan Perintah Kawalan Pergerakan (PKP) penuh atau ‘total lockdown’ yang masih tiada kesudahan.
Naim atau nama lengkapnya, Muhammad Naim Daniel Baharin, berkata, selain frasa frasa yang sinonim dengan rakyat Malaysia iaitu ‘aku otw’, kini wujud satu terma baharu disebabkan pandemik Covid-19.
“Selain ‘aku otw’, ‘lepas PKP’ pun adalah cara ‘scam’ (penipuan) member (kawan) yang terbaharu,” ciap juara Anugerah Juara Lagu ke-34 (AJL34) menerusi lagu Sumpah itu.
Ciapan berkenaan yang dimuat naik pada 18 Jun lepas menerima lebih 32,000 retweets (ulang kicap) dan hampir 40,000 likes (tanda suka).
Terdahulu, Kosmo! Online melaporkan kerajaan mewartakan total lockdown fasa pertama di seluruh negara yang berkuat kuasa selama 14 hari bermula 1 Jun lalu sebelum disambung untuk tempoh lagi dua minggu.
Bagaimanapun, selepas hampir empat minggu menjalani total lockdown, kes baharu Covid-19 masih tidak menunjukkan penurunan seperti diharapkan rakyat.

Semalam, kes baharu virus maut itu masih tinggi dengan 5,841 kes jangkitan termasuk 84 kes kematian baharu dicatatkan. – K! ONLINE


Tiada perancangan jual hartanah LTSAAS – MOF
Oleh NOR IDAYU BOSRO

25 Jun 2021, 4:39 pm
PUTRAJAYA- Kerajaan tiada perancangan untuk menjual mana-mana hartanah lapangan terbang di Malaysia, termasuk Lapangan Terbang Sultan Abdul Aziz Shah (LTSAAS) kepada mana-mana pihak.
Kementerian Kewangan (MOF) dalam satu kenyataan berkata, Malaysia Airports Holdings Berhad (MAHB) masih memiliki pajakan selama 60 tahun iaitu sehingga tahun 2067 ke atas tanah di mana terletaknya LTSAAS buat masa ini.
Menurutnya, MAHB bukan pemilik mana-mana 39 buah hartanah lapangan terbang yang berada di bawah kendaliannya termasuk LTSAAS.
“Hartanah lapangan terbang dianggap sebagai aset strategik kerajaan.
“LTSAAS merupakan salah satu lapangan terbang kendalian MAHB selaras dengan perjanjian operasi di antara kerajaan dan MAHB yang dimeterai pada tahun 2009,” katanya di sini hari ini.
LTSAAS merupakan salah satu daripada 39 lapangan terbang di bawah kendalian MAHB selaras dengan perjanjian operasi di antara kerajaan dan MAHB yang dimeterai pada tahun 2009.

MOF berkata, MAHB bagaimanapun masih merupakan pihak yang dipertanggungjawabkan untuk membangunkan aset sekitar LTSAAS.
Sebahagian tanah LTSAAS juga telah dipajakkan oleh MAHB kepada Subang Skypark Sdn. Bhd. bagi tempoh 30 tahun dari 2007 hingga 2037 merangkumi pengendalian Terminal 3, tempat letak kereta dan hangarage. -K! ONLINE


Klise saja, Fazura kongsi tips atasi kemurungan
Oleh SAIRUL ZAMRI MISRANI

25 Jun 2021, 4:33 pm
PETALING JAYA – Pelakon Nur Fazura berkongsi beberapa tips dan nasihat bagi menangani masalah kemurungan yang sering menghantui orang ramai terutama dalam mendepani zaman sukar ketika ini.
Menerusi hantaran video yang dimuat naik dalam Instagramnya, Fazura berkongsi tips tersebut selepas ditanya pengikut mengenai pandangan peribadinya tentang bagaimana untuk menangani masalah kemurungan umumnya ketika pemularan pandemik Covid-19 kini.
“Sejujurnya saya tak berapa tahu tahap dan jenis-jenis kemurungan yang dihadapi seseorang.
“Nasihat saya bagaimana untuk tangani kemurungan adalah dengan banyakkan solat dan mohon kepada Allah. Itulah cara terbaik untuk kita dapatkan semula harapan dan semangat,” katanya.
Pada hantaran sama, Fazura atau nama sebenarnya Nur Fazura Sharifuddin, 38, berkata, walaupun ada yang dibuang kerja dan ramai terkesan, pastikan terus bangkit dan cari jalan untuk selalu kekal positif.
“Bila kita sedih dan murung, kita macam tak percaya pada Tuhan, tapi itulah pentingnya tawakal.

“Mungkin ini kedengaran agak klise, tetapi itulah cara paling berkuasa yang kita boleh lakukan buat masa ini,” ujarnya lagi.
Kelmarin Kosmo! Online melaporkan seorang lelaki dipercayai mengalami masalah kemurungan disahkan maut selepas terjatuh dari tingkat 10 sebuah pangsapuri di Butterworth, Pulau Pinang.
Hasil siasatan, lelaki berusia 26 tahun itu bertindak terjun dari pangsapuri tersebut disebabkan mengalami tekanan perasaan sejak beberapa hari lalu selepas perniagaan yang diusahakan gagal dan mengalami kerugian. – K! ONLINE


Tahanan hidap sawan meninggal dunia di hospital
Oleh ROHANA MOHD. NAWI

25 Jun 2021, 4:53 pm
KOTA BHARU – Seorang lelaki yang merupakan tahanan polis meninggal dunia selepas mengalami sawan dan kekejangan ketika menerima rawatan di Hospital Raja Perempuan Zainab II (HRPZ II) di sini, kelmarin.
Timbalan Ketua Polis Kelantan, Senior Asisten Komisioner Abdullah Muhammad Piah berkata, suspek yang berusia 48 tahun ditahan pada Selasa lalu selepas dilihat sedang meracau-racau di sekitar kawasan Taman Maju kira-kira pukul 4.30 petang.
Katanya, suspek yang turut memegang sebilah pisau ketika itu dicekup selepas polis menerima laporan daripada orang awam.
“Suspek ditempatkan di lokap Ibu Pejabat Polis Daerah Kota Bharu. Ketika berada dalam tahanan, suspek yang menghidap sawan telah mengalami kekejangan kira-kira pukul 7.50 petang kelmarin.
“Lelaki itu dibawa ke HRPZ II untuk menerima rawatan lanjut, namun dia disahkan meninggal dunia kira-kira empat jam kemudian,” katanya ketika ditemui pemberita l selepas meninjau kawasan Perintah Kawalan Pergerakan Diperketat (PKPD) Kampung Pulau Tukang Dollah, Kemumin di sini hari ini.
Menurut Abdullah, hasil bedah siasat mendapati suspek disahkan meninggal dunia akibat pendarahan di dalam kepala.

Katanya, berdasarkan siasatan, suspek menghidap penyakit sawan dan dia juga merupakan orang gelandangan.
“Lelaki itu juga mempunyai dua rekod jenayah lampau berkait kes curi dan membawa pisau di tempat awam,” katanya. -K! ONLINE


Parlimen dijangka bersidang akhir Ogos
Oleh ZULKIFLI MANZOR

25 Jun 2021, 4:04 pm
PETALING JAYA – Parlimen dijangka boleh bersidang secara hibrid sekitar akhir Ogos ini atau selewat-lewatnya minggu pertama September 2021.
Perkara itu dimaklumkan oleh Yang di-Pertua Dewan Negara, Tan Sri Rais Yatim dan Yang di-Pertua Dewan Rakyat, Datuk Azhar Azizan Harun dalam satu kenyataan bersama hari ini.
“Ia berikutan beberapa persiapan daripada aspek perundangan, pentadbiran, teknikal, perolehan bekalan serta latihan perlu diperkemaskan terlebih dahulu.
“Ia bagi memastikan pelaksanaanya berjalan dengan lancar. Hal persiapan ini telah dimaklumkan kepada Perdana Menteri selaku Ketua Majlis semalam dan telah mendapat kerjasama serta galakan yang amat baik,” kata mereka. – K! ONLINE


Bukan culik, rupa-rupanya tumpang kereta
26 Jun 2021, 9:39 pm
GOMBAK – Tindakan seorang warga emas membenarkan seorang remaja perempuan orang kelainan upaya (OKU) menumpang kenderaannya disalah ertikan apabila dia didakwa cuba menculik gadis itu, hari ini.
Terdahulu, video berdurasi 26 saat tular di laman sosial memaparkan seorang wanita yang mengaku ibu remaja itu bersama orang awam cuba menghalang kereta tersebut termasuk menyerang pemandunya  kerana didakwa cuba melarikan anaknya.
Ketua Polis Daerah Gombak, Asisten Komisioner Zainal Mohamed Mohamed berkata, berdasarkan siasatan, pengadu yang berusia 54 tahun bersama anaknya pergi ke sebuah warung di Bandar Country Homes untuk membeli sarapan pukul 9 pagi.
“Selesai membeli sarapan, pengadu menyedari anaknya telah tiada dan peniaga di kawasan berhampiran memaklumkan anaknya mengikut seorang lelaki yang memandu Perodua Viva.
“Kenalan pengadu memuat naik video kejadian di beberapa kumpulan WhatsApp sebelum kereta itu ditemui di Saujana Rawang pada pukul 12.30 tengah hari.
“Bagaimanapun, pengadu mendapati anaknya selamat dan tidak cedera,” ujarnya dalam satu kenyataan hari ini.

Siasatan mendapati mangsa berjalan seorang diri tanpa pengetahuan ibunya dan telah menahan kenderaan yang dipandu warga emas berusia 80 tahun.
“Warga emas itu beranggapan remaja tersebut meminta pertolongan sebelum keretanya ditahan di Saujana Rawang,” ujarnya.
Polis mengesahkan tiada elemen culik atau melarikan dengan cara yang salah sepertimana yang ditularkan.
Pengadu telah menarik semula laporan polis. – K! ONLINE


59 termasuk lapan kakitangan awam ditahan ketika berhibur
Oleh EDDY AQMAL MOHAMED HAMIDI

26 Jun 2021, 11:56 pm
KUALA LUMPUR – Sekumpulan 59 individu termasuk lapan kakitangan awam yang sedang leka berhibur dikejutkan dengan kehadiran pihak polis menerusi satu serbuan di sebuah pusat hiburan di Jalan Pudu di sini hari ini.
Timbalan Ketua Jabatan Siasatan Jenayah (JSJ) Kuala Lumpur, Asisten Komisioner Nasri Mansor berkata, serbuan dilakukan oleh sepasukan polis dari Bahagian Jenayah Maksiat, Judi, Kongsi Gelap (D7), JSJ Kuala Lumpur susulan maklumat dan risikan dilakukan.
“Serbuan dibuat pukul 9.30 malam dan kita telah menahan seramai 59 individu yang terdiri daripada 37 wanita dan 22 lelaki tempatan berusia di antara 20 hingga 45 tahun.
“Pasukan serbuan turut mengambil tindakan merampas sejumlah minuman keras dan peralatan audio di premis berkenaan,” katanya ketika ditemui di sini hari ini.
Turut serta dalam serbuan tersebut adalah anggota dan pegawai dari Bahagian Siasatan Jenayah Ibu Pejabat Polis Daerah (IPD) Wangsa Maju.
Menurut Nasri, siasatan awal yang dilakukan mendapati pengunjung pusat hiburan berkenaan mula memasuki premis di tingkat bawah tanah itu seawal pukul 1 tengah hari.

“Premis ini dikesan beroperasi bermula pukul 1 tengah hari sehingga 10 malam dan ketika serbuan dilakukan pusat hiburan ini baru beroperasi selama tiga hari selepas selesai direnovasi.
“Ketika ini pihak polis masih di dalam proses pemeriksaan serta dokumentasi terhadap pengunjung, penjaga premis serta pekerja selain melakukan ujian air kencing,” ujar beliau.
Difahamkan, kesemua tahanan akan dibawa ke IPD Wangsa Maju untuk tindakan seterusnya.-K! ONLINE


Lelaki dedah pengalaman mati hidup semula
Oleh KOSMO!

26 Jun 2021, 11:30 pm
LONDON – Seorang lelaki mendakwa pernah melalui pengalaman mati hidup semula yang membawanya mengembara ke satu alam lain sebelum rohnya kembali memasuki jasadnya, lapor akhbar Daily Star semalam.
Scott Drummond, 60, melalui pengalaman itu ketika dia berusia 28 tahun apabila dia diisytiharkan mati selama 20 minit ketika menjalani satu pembedahan.
Dia dibedah akibat satu kemalangan ski.
Menurut Drummond, ketika dia terbaring tidak sedarkan diri di atas katil pembedahan, secara tiba-tiba dia dapat melihat seorang jururawat berlari dari dewan bedah itu sambil menjerit, “Saya telah membunuhnya!”
“Pada waktu yang sama, saya seolah-olah sedang berdiri melihat jasad saya sendiri yang sedang terbaring di dalam dewan bedah itu serta dapat melihat setiap jahitan yang dikenakan ke atas ibu jari saya,” ujarnya.
Drummond berkata, dia kemudiannya berasa seperti dibawa ke sebuah padang  dipenuhi dengan bunga-bunga yang cantik serta rumput yang tinggi sambil ditemani oleh satu lembaga tanpa wajah.

“Saya juga dapat melihat pokok-pokok yang aneh, besar dan tinggi selain pelbagai lagi jenis bunga liar yang amat cantik.
“Lembaga bersama saya tadi kemudiannya hilang dan saya ditinggalkan keseorangan di situ dengan perasaan yang mendamaikan,” ceritanya.
Tambahnya, dia seterusnya dapat melihat paparan ‘video’ yang memaparkan kehidupannya serta semua perbuatan baik dan jahat yang pernah dilakukannya sejak dari lahir hingga ke saat itu.
“Semua itu berlaku sehinggalah satu suara berkata bahawa masa saya belum tiba dan banyak lagi yang perlu saya lakukan,” katanya.
Ujar Drummond, dia kemudiannya masuk semula ke dalam badannya sebelum hidup semula selepas diisytiharkan mati selama 20 minit.
Sejak kejadian itu, dia mula menjalani kehidupannya dengan berbeza dan memberikan sepenuh perhatian kepada keluarganya. – AGENSI


Artis bergelar Datuk langgar SOP disiasat
Oleh ASLIZA MUSA

26 Jun 2021, 9:49 pm
TAPAH – Polis akan memanggil seorang artis terkenal tanah air bergelar Datuk dan beberapa individu lain bagi membantu siasatan berhubung dakwaan melanggar prosedur operasi standard (SOP) Perintah Kawalan Pergerakan (PKP) 3.0 dalam satu majlis sosial di sebuah ladang di Bidor, kelmarin.
Ketua Polis Daerah Tapah, Superintendan Wan Azharuddin Wan Ismail berkata, kesemua mereka akan dipanggil dalam masa terdekat untuk diambil keterangan bagi membantu siasatan.
Siasatan kes itu dijalankan mengikut Peraturan 17(1) Peraturan-peraturan Pencegahan dan Pengawalan Penyakit Berjangkit 2021, Seksyen 269 Kanun Keseksaan dan Seksyen 233 Akta Komunikasi Multimedia 1998.
“Kes melibatkan selebriti dan beberapa individu ini dikesan kira-kira pukul 2 petang tadi menerusi gambar tular di Facebook.
“Kejadian dipercayai berlaku di sebuah ladang di Kampung Poh, Bidor yang mana kita mendapati tiada penjarakan fizikal dan tidak memakai pelitup muka,” katanya ketika dihubungi di sini hari ini.
Majlis itu dipercayai pada 24 Jun lalu di mana siasatan mendapati gambar tersebut diambil oleh individu yang turut serta dalam majlis berkenaan.

Beliau berkata, perjumpaan itu juga dihadiri ahli peniagaan dan beberapa penduduk kampung. Aktiviti seperti jamuan dan karaoke turut diadakan. – K! ONLINE


‘Jangan sambung PKP lagi’
Oleh MOHD RASDAN AHMAD

26 Jun 2021, 10:50 pm
PETALING JAYA – Rata-rata rakyat negara ini meluahkan kemarahan mereka terhadap apa yang sedang berlaku ketika ini walaupun perintah kawalan pergerakan (PKP) penuh fasa 1 dilaksanakan hampir sebulan, namun kadar jangkitan Covid-19 tidak menunjukkan penurunan di media sosial sejak semalam.
Terkini, laman sosial Facebook milik Kementerian Pertahanan mendapat perhatian rakyat apabila satu hantaran mengenai  penyambungan (PKP) penuh palsu yang dimuat naik pengendali laman tersebut turut diserang netizen.
Sejak PKP penuh fasa 1 yang diumumkan pada 1 Jun lalu, seperti yang dilaporkan Kementerian Kesihatan (KKM), jumlah jangkitan baharu virus pembunuh ini setiap hari tidak pernah turun pada angka bawah 4,000 kes.
“Tak payah la sambung-sambung lagi, buang masa, benda gagal jangan diulang. Penat dah nak patuh, berapa lama lagi nak suruh orang duduk di rumah? Suri rumah kot.
“Agak-agak berapa lama lagi nak suruh kami duduk di rumah, budak-budak pun dah naik bosan dengan PKP tak sudah-sudah. Budak-budak pun dah pandai tak percaya. Macam bodoh berkorban untuk benda yang sia-sia,” jelas seorang netizen yang menggunakan akaun Shah Naochan.
Seorang lagi netizen pula berkata, jika mahu lakukan PKP penuh lakukan dengan betul, jangan ada lagi sektor-sektor yang dibenarkan beroperasi seperti sektor kilang.

“Kami rakyat sudah penat, bukan kami tidak ikut, namun PKP kali ini gagal. Rakyat sudah muak. Hari ini kata palsu, esok pula umum PKP fasa 1 diumum bersambung.
“Kerajaan boleh tengok sendiri, kamu boleh tahu dan tengok data. Ramai rakyat dah mental dan kes bunuh diri bertambah, apa lagi yang kamu nak tunggu,” jelas Zaibidi Ghazal.


Suspek memanipulasi vaksin untuk orang Islam disiasat
26 Jun 2021, 10:38 pm
PETALING JAYA – Unit Siasatan Jenayah Terkelas (USJT) Bukit Aman sedang menyiasat seorang individu kerana didakwa mengeluarkan kenyataan yang cenderung menghasut, berbaur perkauman, bersifat jelik terhadap institusi diraja dan kerajaan melalui satu video yang tular, semalam.
Terdahulu, video berdurasi dua minit 27 saat itu tular di laman sosial Facebook dan aplikasi WhatsApp bertajuk ‘Racist In Vaccine Malaysia’ yang dipercayai telah dimuat naik suspek melalui akaun Facebooknya.
Suspek dalam kenyataannya mendakwa, vaksin berkualiti rendah dan tidak berkesan dari China jenama Sinovac diberikan kepada golongan bukan muslim, manakala muslim pula diberikan vaksin berkualiti tinggi jenama Pfizer.
Pengarah Jabatan Siasatan Jenayah (JSJ) Bukit Aman, Datuk Seri Abd Jalil Hassan berkata, individu berkenaan disiasat di bawah Seksyen 4(1) Akta Hasutan 1948, Seksyen 505(b) Kanun Keseksaan dan Seksyen 233 Akta Komunikasi dan Multimedia 1998.
“Berdasarkan rekod, sejak tahun 2018 sehingga kini, sebanyak 18 kertas siasatan telah dibuka terhadap suspek di bawah Akta Hasutan 1948, Seksyen 298A, Seksyen 500, Seksyen 504 dan Seksyen 505(b) Kanun Keseksaan.
“Siasatan turut dijalankan selari dengan peruntukan kesalahan di bawah Seksyen 233 Akta Komunikasi dan Multimedia 1998,” ujarnya dalam kenyataan sebentar tadi.

Jelasnya, berdasarkan semakan dengan Jabatan Imigresen (JIM) mendapati suspek kini dipercayai berada di negara Jerman.
“Pergerakan (keluar) suspek yang terakhir adalah pada 2 November 2017 melalui Lapangan Terbang Antarabangsa Kuala Lumpur (KLIA) dan status pasportnya juga sudah dibatalkan oleh JIM pada 25 November 2020.
“Justeru itu, PDRM menyeru orang ramai agar sentiasa peka dan cakna dengan inisiatif vaksinasi yang sedang dilaksanakan oleh kerajaan serta tidak mudah terpengaruh dengan berita-berita yang tidak dipastikan kesahihan sumbernya,” ujarnya. – K! ONLINE


Kehilangan misteri 10,000 ekor merpati mungkin akibat ribut suria
Oleh KOSMO!

26 Jun 2021, 9:30 pm
LONDON – Sebanyak 10,000 burung merpati yang dilepaskan dalam satu perlumbaan di Britain  hilang, dipercayai akibat ribut suria yang menyebabkan haiwan itu keliru dan gagal mencari jalan  pulang, lapor laman berita Daily Star kelmarin.
Burung-burung merpati itu dilepaskan di Peterborough, Cambridgeshire dan dijangka kembali semula sarangnya.
Pegawai rasmi acara perlumbaan merpati itu tidak pasti  jumlah sebenar merpati yang hilang tetapi menganggarkan jumlahnya mencecah 10,000 ekor.
“Kami menyedari sesuatu yang aneh sedang berlaku dan tidak pernah berdepan situasi seperti ini,” kata Ian Evans daripada Persatuan Perlumbaan Merpati Diraja.
Seorang penduduk Yorkshire Utara, Richard Sayers  memberitahu akhbar Irish Independent bahawa 300 ekor  merpati daripada kampungnya telah hilang.

“Kami menjadi saksi kepada perlumbaan merpati terburuk dalam sejarah.

“Sebahagian besar penternak berkata, insiden itu mungkin disebabkan fenomena  ribut suria  yang menyebabkan atmosfera menjadi statik. Namun, tiada siapa tahu perkara sebenar ,” katanya.
Burung merpati dipercayai mempunyai organ unik pada paruhnya yang membantu ia mengesan arah medan magnet Bumi.
Namun, pakar Institut Patologi Molekular di Vienna percaya perkara itu adalah sesuatu yang mustahil.
Kaedah sebenar yang digunakan oleh haiwan itu untuk mengesan arah kekal misteri.
Setiap burung merpati yang hilang mempunyai cincin pengenalan dengan kod dan nombor yang unik. –  Agensi


Bapa Arja Lee meninggal dunia
Oleh HANISAH SELAMAT

26 Jun 2021, 11:39 pm
PETALING JAYA – Pelakon Arja Lee berdepan sukar apabila kehilangan bapa tersayang, Ramli Uteh yang menghembuskan nafas terakhir pada pukul 4.45 petang tadi.
Khabar duka tersebut dikongsikan Arja atau nama sebenarnya, Azhar Ramli, 37, menerusi akaun Instagram peribadinya.
Dia turut menzahirkan kesedihan di atas pemergian insan ayang paling dihormati dalam hidupnya itu sehingga sukar untuk menaip bait ayat dalam ruangan kapsyen berkenaan.
Tulis Arja, Allahyarham sepatutnya menghadiri majlis konvokesyen menyaksikan dirinya menerima Ijazah Sarjana selain mahu melihat Arja bergelar pensyarah.
“Abah (panggilan untuk bapanya) cakap, abah selalu mendoakan adik (panggilan untuk dirinya) dan semua anak anak abah berjaya dalam hidup. Itukan doa abah.
“Tapi hari ini, jam 4.45 petang tadi selepas Asar kenapa abah pejam mata dan abah tak bangun?

Adik dah balik, nak jumpa abah. Abah kena peluk adik tau! Adik tak sabar nak jumpa abah,” katanya.
Bagaimanapun, tidak dimaklumkan punca Allahyarham yang berusia 78 tahun itu meninggal dunia.
Terdahulu, pada April lalu bapa kepada bintang …Dalam Botol itu dimasukkan ke hospital selama empat hari disebabkan sesak nafas. – K! ONLINE


Status doktor cantik dipertikai kerana hanya miliki motosikal
Oleh ZURAINI BINTI MOHD KHALID

26 Jun 2021, 11:00 pm
JAKARTA – Satu rakaman video di laman TikTok dan Instagram memaparkan curahan hati seorang doktor jelita yang pelik dengan sikap orang awam kerana tidak mempercayai dirinya seorang doktor hanya kerana dia menunggang motosikal ke tempat kerja, lapor laman berita Merdeka.com semalam.
Diambil daripada akaun Instagram @viralcyin yang berkongsi kisah  tersebut, doktor itu menceritakan bahawa seorang ibu sangsi dia merupakan seorang doktor selepas melihat dia menunggang motosikal di kawasan parkir sebuah hospital di Indonesia.
“Kepada wanita di tempat parkir kereta yang terkejut melihat saya hanya menunggang motosikal dan bukannya memandu kereta,” tulisnya pada keterangan dalam klip i video tersebut.
Menerusi video yang dimuat naik itu, wanita itu berkata,  dia dilahirkan dalam sebuah keluarga sederhana dan bersyukur kerana kedua orang tuanya mampu untuk membiayai pengajiannya sehingga dia berjaya bergelar seorang doktor.
“Maaf ya, saya doktor yang dilahirkan daripada sebuah keluarga sederhana. Syukur orang tua saya mampu membiayai pengajian saya,” tulisnya.
Netizen yang menonton video tersebut rata-ratanya memberikan komen positif kepada doktor tersebut.

“Rakan saya juga merupakan seorang doktor dan hanya menunggang motosikal kerana dia tidak pandai memandu kereta,” kata seorang netizen..
“Ramai sahaja rakan-rakan saya yang merupakan doktor, namun masih memilih untuk menaiki motosikal,” tulis seorang lagi netizen. -Agensi


Varian Delta ancam Indonesia
Oleh KOSMO!

26 Jun 2021, 10:30 pm
JAKARTA – Indonesia melaporkan bilangan kes Covid-19 tertinggi, manakala banyak khemah dibina di luar hospital-hospital sebagai persediaan menghadapi lonjakan jangkitan di negara itu, lapor agensi berita United Press International kelmarin.
Lebih membimbangkan, mereka yang menerima suntikan vaksin buatan China juga jatuh sakit akibat dijangkiti varian India (Delta).
Di Jakarta, pihak berkuasa  telah mula memasang sejumlah khemah yang akan digunakan sebagai bilik kecemasan untuk pesakit Covid-19.
“Bilik kecemasan sedia ada ditukar menjadi wad untuk menempatkan pesakit Covid-19,” kata Menteri Kesihatan Indonesia, Budi Gunadi Sadikin kelmarin.
Beliau berkata,  tiga buah hospital di Jakarta iaitu Hospital Fatmawati, Hospital Persahabatan dan Hospital Pusat Jangkitan Sulianti Saroso kini diletakkan di bawah pengawasan langsung Kementerian Indonesia dan hanya akan menerima pesakit Covid-19.
“Kita turut mempunyai bekalan oksigen mencukupi untuk semua pesakit.

“Buat masa ini, hanya suku daripada kapasiti penghasilan oksigen keseluruhan digunakan untuk tujuan perubatan dan banyak lagi boleh dihasilkan,” ujarnya.
Indonesia mencatatkan lebih 20,000 kes Covid-19 pada Khamis lepas, dan angka itu sedikit menurun kepada 18,872 kes kelmarin.
Bagaimanapun, katil-katil hospital untuk pesakit Covid-19 merekodkan kapasiti penuh sebanyak 67 peratus di seluruh negara, namun di Jakata, kadar tersebut adalah melebihi 90 peratus.
Situasi buruk itu adalah disebabkan oleh penularan varian Delta di negara itu yang merebak dengan pantas di Pulau  Jawa.
Ia didorong oleh sambutan Aidilfitri baru-baru ini selepas penduduk tetap berdegil dan enggan mematuhi larangan pulang ke kampung serta melakukan pergerakan besar-besaran di seluruh negara.
Lebih memburukkan keadaan, sejumlah  doktor dan petugas kesihatan turut dijangkiti wabak itu meskipun selepas menerima vaksin Sinovac. Vaksin itu digunakan selepas penghantaran vaksin Covid-19 tertangguh.. – AGENSI


PKP sambung atau tidak? – Michael Ang
Oleh NUR EMIRA SAIZALI

26 Jun 2021, 8:20 pm
PETALING JAYA – Pengarah dan penerbit yang terkenal dengan mulut tajamnya, Michael Ang tertanya-tanya tanya sama ada Perintah Kawalan Pergerakan 3.0 (PKP) yang bakal berakhir 28 Jun ini akan disambung atau tidak.
Perkara tersebut diutarakan oleh Michael menerusi satu ciapan Twitter hari ini.
Menurut Michael, perkara tersebut dilakukan kerana dia mahu membuat persediaan sekiranya PKP tidak disambung dan kerajaan membenarkan sektor seni beroperasi semula.
“Betulkan saya jika silap, PKP 3.0 akan berakhir pada 28 Jun nanti. Tarikh hari ini sudah 26 Jun tetapi masih tiada sebarang pengumuman PKP akan disambung atau tidak?
“Kalau tidak disambung, mahu membuat persediaan juga. Kasihanlah kita ya. Jangan last minute atau segeralah umum ya,” ciap pengarah drama Love, Elsa itu.
Untuk rekod, kebiasaannya pengumuman sama ada PKP disambung atau tidak selalunya diberitahu dua hari sebelum oleh Perdana Menteri, Tan Sri Datuk Haji Mahiaddin Haji Md. Yasin atau Menteri Kanan Keselamatan, Datuk Seri Ismail Sabri Yaakob. – K! ONLINE


Varian Delta perlu lima saat untuk berjangkit
Oleh KOSMO!

26 Jun 2021, 8:12 pm
JAKARTA – Pengarah Pencegahan dan Pengendalian Penyakit Menular, Kementerian Kesihatan Indonesia, Siti Nadia Tarmizi berkata bahawa varian Delta Covid-19 boleh menular dalam masa beberapa saat sahaja, lapor laman berita Liputan 6 semalam.
Menurut maklumat daripada kerajaan Australia, varian itu yang juga dikenali sebagai B16172 boleh menular antara lima hingga 15 saat.
“Maklumat yang diperoleh daripada Australia mendapati varian itu boleh menular dalam masa lima hingga 15 saat tanpa pemakaian pelitup muka,” kata Siti Nadia.
Siti Nadia berkata, varian itu menular enam kali ganda lebih tinggi berbanding varian Alfa atau B117. Varian Alfa menular dalam masa 15 hingga 20 minit.
Siti Nadia memaklumkan sehingga 22 Jun lalu, jangkitan varian Delta di Indonesia adalah sebanyak 254 kes dan ia meningkat secara signifikan berbanding data yang diperoleh pada 20 Jun lalu yang mencatatkan 160  jangkitan melibatkan varian itu.
254 kes varian itu sudah tersebar di sembilan daerah di Indonesia dengan Jakarta mencatatkan jumlah kes tertinggi bagi varian itu iaitu sebanyak  96 kes.

Ketua Dewan Ikatan Doktor Indonesia, Profesor  Zubairi Djoerban berkata, jika dilihat secara global, varian Delta sememangnya menyebabkan kenaikan jumlah kes yang tinggi.
Namun, sebahagian besar vaksin yang digunakan kini masih berkesan untuk melawan varian itu.
“Berita baiknya adalah vaksin yang digunakan boleh melawan varian Delta ini,” katanya. -Agensi